DPN lulus 3 permohonan bina bangunan, beli tanah sekolah

Kelulusan tersebut melibatkan permohonan pembinaan bangunan baru Sekolah Menengah Islam Hidayah Batu Pahat (SMIH BP) yang bernilai RM2.24 juta di Parit Raja.

Bangunan SMIH BP baharu ini akan dibina berhampiran dengan Sekolah Rendah Islam Hidayah Batu Pahat (SRIH BP) yang sedia ada.

Selain itu, DPN juga telah meluluskan permohonan Sekolah Rendah Islam Aman, Kota Bharu untuk membeli tanah iaitu tapak sekolah sekarang yang bernilai RM3 juta di Lorong Merican, Jalan Telipot.

DPN turut meluluskan permohonan pembinaan bangunan empat tingkat Sekolah Al-IKRAM, Tasek Gelugor, Pulau Pinang yang bernilai RM5 juta.

Untuk makluman, semua perbelanjaan institusi di bawah IKRAM yang melebihi RM1 juta perlu mendapat kelulusan DPN.

Semoga sekolah-sekolah IKRAM MUSLEH terus cemerlang dalam melahirkan generasi soleh dan musleh dengan pembinaan infrastruktur yang baru, insya-Allah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kembalikan Nilai Murni, Akhlak Mulia Yang Makin Terhakis

Hari ini kita menyaksikan akhlak yang semakin direndahkan oleh sebahagian masyarakat. Ia jelas tampak dengan sifat jujur dan amanah yang semakin terhakis hingga ‘virus’ kejahatan seperti adab yang hilang, penipuan, rasuah dan salah guna kuasa.

Melalui paparan laporan media pula, dapat disaksikan keruntuhan akhlak daripada golongan remaja, dewasa hingga warga berusia yang makin menjadi-jadi.

Maka, lunturlah adab kesopanan dan tatasusila apabila jiwa-jiwa manusia tidak disuntik dengan akhlak juga adab walaupun memiliki kelulusan akademik tinggi, juga status terhormat mahupun menteri.

Hakikatnya, akhlak adalah suatu cerminan dari dalam diri seseorang yang mempunyai ilmu dan adab. Sering kalinya ia diketepikan disebabkan faktor yang tidak baik terhadap sesuatu.

Dalam menelusuri dan memahami kegemilangan tamadun Islam, rakyat tidak seharusnya sekadar dihamparkan tentang kehebatan sistem kerajaan yang kompeten, ekonomi yang stabil mahupun keadaan geopolitik.

Akan tetapi, ia perlu melihat kepada aspek yang sangat penting iaitu akhlak. Barangkali ketika kekuatan yang lain hilang dalam diri seseorang, keunggulan akhlak dan kehalusan budi tentunya akan kekal selama-lamanya.

Secara jelasnya, akhlak bermaksud budi pekerti, perangai, tingkah laku,atau tabiat. Rasulullah SAW diutus untuk menyempurnakan akhlak, seperti sabda Baginda bermaksud:

“Sesungguhnya aku diutus untuk menyempurnakan akhlak mulia.” (HR Hakim [4221], Sahih)

Dalam usaha kerajaan menerapkan nilai-nilai perpaduan dan keharmonian kaum di negara ini, muncul pula isu dan sentimen yang tersebar di media sosial yang boleh mengganggu-gugat perpaduan dan keselamatan negara.

Pihak tertentu berani membuat onar dengan menyebarkan kandungan sensitif iaitu perkauman, agama dan raja (3R).

Amat jelas, kebelakangan ini isu berkenaan semakin menjadi-jadi dan merupakan perkara yang sensitif serta boleh menimbulkan ketidakpuasan hati antara kaum dan agama.

Seharusnya penghayatan tentang makna perpaduan itu bukanlah isu yang bermusim terutamanya menjelang Hari Kemerdekaan. Akan tetapi, seharusnya ia menjadi amalan setiap rakyat tidak kira waktu dan tempat.

Realitinya nilai murni boleh memartabatkan masyarakat agar menjadi rakyat kelas pertama yang berteraskan prinsip yang mulia sama ada dalam agama, komuniti, bangsa dan negara.

Justeru, masyarakat yang mengamalkan nilai-nilai murni dalam kehidupan seharian mereka bolehlah dikategorikan sebagai golongan yang bertamadun.

Apalagi, jika  seseorang individu itu diterapkan dengan nilai murni seperti hormat-menghormati, jujur dan amanah, secara tidak langsung akhlak yang mulia dapat dibentuk.

Tentunya lebih banyak lagi yang pihak kerajaan perlu laksanakan untuk menyemai nilai-nilai murni ini dalam kalangan rakyat Malaysia.

Kempen untuk mempromosikan nilai-nilai murni perlu memastikan ia diamalkan dalam kehidupan seharian. Kempen sebegini perlu bermula dari peringkat awal lagi, di mana nilai-nilai murni perlu ditanam, disemai dan diamalkan.

Sebagaimana menurut Imam al-Ghazali dan Ibnu Sibawaih, akhlak ialah sesuatu yang tertanam dalam diri sehingga seseorang itu tidak perlu berfikir panjang untuk melakukan sesuatu kebaikan.

Pentingnya adab sebelum ilmu dalam Islam dijelaskan dengan adanya keterangan daripada ayat al-Quran tentang akhlak dan juga hadis tentang perilaku yang baik tersebut.

Seringnya tingkah laku menterjemahkan nilai-nilai yang terkandung dalam ucapan yang membina, penerimaan orang lain, kebebasan bersuara, menghormati orang lain, integriti dan keadilan menjadi amalan, tindakan manusia dalam masyarakat serta interaksi mereka.

Dengan kata lain, tingkah laku ialah mematuhi nilai dan etika masyarakat dan mematuhi undang-undang, adat, tradisinya dan berusaha untuk memperbaiki serta membangunkannya kerana ia dicirikan oleh kestabilan, keseimbangan dan integrasi serta mencapai tahap yang sepadan dengan keupayaan individu dan nilai masyarakat itu.

Tingkah laku atau adab dalam kebanyakan masyarakat hari ini, mengalami kekurangan pelaksanaan atas sebab-sebab yang berkaitan dengan didikan keluarga, sekolah, budaya dan sentimen masyarakat.

Untuk menggalakkan amalan dan tingkah laku ini, kita mesti bermula dengan perubahan intelek dan advokasi dalam masyarakat. Perubahan ini bermula dengan amalan pendidikan demokrasi dari rumah dan melalui keluarga, seterusnya diaplikasikan dalam masyarakat.

Kita perlu mengembalikan nilai adab dan akhlak mulia yang bermula dalam keluarga, termasuk hubungan ibu bapa dengan anak-anak mereka.

Institusi pendidikan juga sewajarnya merumuskan semula falsafahnya untuk menjadi kenyataan dan bukan hanya sekadar kata-kata teori atau retorik, untuk membangun tonggak persekitaran yang baik.

Tidak terkecuali, institusi media juga mempunyai impak dan peranan yang besar dalam menggalakkan tingkah laku yang berakhlak baik.

Ini seterusnya menyebarkan mesej kepada masyarakat tentang keperluan untuk mengamalkan adab dan akhlak yang baik dalam kehidupan seterusnya menjadikannya sebahagian daripada kehidupan.

Apa yang pasti, mempromosikan tingkah laku atau akhlak yang baik lagi beradab memerlukan perpaduan yang penuh dan menyeluruh dalam kalangan semua institusi negara yang berkaitan dengan pembangunan manusia.

Abu Darda r.a. berkata, beliau mendengar Nabi SAW bersabda:

‘Tidak ada yang lebih berat pada timbangan (pada hari akhirat) daripada akhlak yang baik. Sungguh orang yang berakhlak baik akan mencapai darjat orang yang berpuasa dan solat.” (HR Tirmidzi [2003], Sahih)

Atriza Umar
Pegawai Jabatan Komunikasi dan Media
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM kecam keras filem hina Nabi

Filem ini secara terang-terangan dan melampau telah menghina Nabi Muhammad sallallahu ‘alaihi wasallam (s.a.w) dengan tuduhan yang direka-reka. Ia telah membangkitkan kemarahan umat Islam seluruh dunia sehingga ada di antaranya telah bertindak keras dengan melakukan rusuhan, membakar bangunan kedutaan khasnya di Libya yang telah menyebabkan Duta Amerika Syarikat dan 3 orang pekerja kedutaan terbunuh.

Kejadian seumpama ini bukan pertama kali berlaku dan bukan juga yang terakhir. Cukuplah bagi kita dengan apa yang telah ditunjukkan oleh Al-Quran tentang tuduhan, umpatan, cacian golongan kafir dan musyrikin terhadap Baginda s.a.w. semasa masih hidup lagi. Baginda dituduh orang gila, tukang sihir, pemecah belah masyarakat dan sebagainya yang tidak logik pada akal lebih-lebih lagi Baginda s.a.w. adalah Nabi dan Rasul yang terpilih.

Dalam zaman alam Islam dijajah negara-negara Barat, tuduhan-tuduhan melampau yang sama dilakukan oleh golongan orientalis Barat untuk menggugat keyakinan ummah terhadap kerasulan dan kenabian Nabi Muhammad s.a.w. Ia telah ditangkis oleh para ulama serta pemikir-pemikir ummah sepanjang pertarungan tersebut menerusi tulisan-tulisan mereka yang amat meyakinkan.

Tuduhan dan tohmahan seumpama ini juga berlaku kepada semua para Rasul utusan Allah subhanahu wa taala (s.w.t.). Para Rasul menghadapi semua itu dengan penuh bijaksana dan tidak terpengaruh dengan unsur-unsur provokasi musuh.

Sesungguhnya Allah s.w.t. memberi jaminan untuk memelihara para Nabi dan Rasul. Allah s.w.t. yang memilih dan melantik mereka dan Allah s.w.t. tidak akan membiarkan mereka diperlakukan sewenang-wenangnya.

“….dan Allah jualah akan memeliharamu dari (kejahatan) manusia. Sesungguhnya Allah tidak memberi hidayah petunjuk kepada kaum yang kafir.”

“Sesungguhnya Kami tetap memelihara dan mengawalmu dari kejahatan orang-orang yang mengejek-ejek dan mempersendakanmu.” (Surah Al-Hijr: 95)

“dan Kami telah meninggikan bagimu: sebutan namamu (dengan mengurniakan pangkat Nabi dan berbagai kemuliaan).“ (Surah Al-Syarh: 4)

Pertubuhan IKRAM Malaysia ingin mengajak segenap lapisan masyarakat Muslim di negara ini agar bertenang, bertindak bijaksana dan optimis bahawa Allah s.w.t tetap akan memelihara dan memenangkan agama ini.

Mempertahan dan membela Rasulullah s.a.w. tidak seharusnya dibataskan dengan slogan-slogan, syiar-syiar dan demonstrasi sahaja. Bahkan kasih dan sayang kita kepada Nabi s.a.w. dibuktikan dengan perkara yang lebih asas lagi, iaitu mengikuti jejak perjalanan hidup dan perjuangannya serta menegakkan Islam dalam kehidupan peribadi, masyarakat, negara dan dunia amnya.

Tindakan menunjuk rasa biarlah berlangsung secara aman, ditujukan kepada peribadi dan kumpulan yang membuat onar dan kesalahan  bukan kepada peribadi atau pihak-pihak yang tidak terlibat melakukannya. Sikap adil harus kekal dalam semua situasi, marah atau suka.

Jangan sama sekali kita melibatkan diri dengan tindakan provokasi yang memarakkan permusuhan, menebalkan kebencian, pemusnahan harta benda, rusuhan dan seumpamanya. Bukalah laluan-laluan dakwah ke arah mereka seluas-luasnya, menerusi langkah-langkah kebijaksanaan, nasihat yang baik serta dialog yang terbaik.

Allah sw.t. tetap akan memenangkan agama-Nya walaupun orang-orang yang kafir membencinya;

“Mereka hendak memadamkan cahaya Allah (agama Islam) Dengan mulut mereka, sedang Allah tidak menghendaki melainkan menyempurnakan cahaya-Nya, sekalipun orang-orang kafir tidak suka (akan yang demikian). “ (Surah Al-Taubah: 32)

Mereka (orang-orang kafir) sentiasa melakukan tipu daya, dan Allah juga akan memperdaya mereka, sedangkan Allah itu adalah sebaik-baik zat yang memperdayakan.

“(Apabila) mereka membuat makar (tipu daya), Allah membalas makar (tipu daya) mereka. Dan Allah sebaik-baik pembalas makar (tipu daya).”

Dr. Mohd Parid Sheikh Haji Ahmad

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Dr Harlina diumum penerima Anugerah Saidatina Khadijah

Anugerah Saidina Ali dirangkul oleh Adik Siti Nadira binti Shafie, Anugerah Umar bin Abdul Aziz dinobatkan kepada Tan Sri Dato  Hashim bin Meon, Anugerah Imam Al-Ghazali digelarkan kepada Dr  Fathullah Haron dan Anugerah Khalid Al-Walid di berikan kepada En Mohd  Nasir Abd Ghani. Mereka yang dianugerahkan membawa pulang wang tunai  beserta sepersalinan pakaian dan piala pusingan.

Anugerah-anugerah tersebut disampaikan berdasarkan kriteria-kriteria tertentu kepada individu-individu terpilih yang telah membangunkan dan mengharumkan negeri Selangor.

Yang Amat Mulia Tengku Panglima Di-Raja Selangor, Tengku Sulaiman Shah Al-Haj ibni Almarhum Sultan Salahuddin Abdul Aziz Shah Al-Haj berkenan menghadiri dan seterusnya merasmikan Majlis Sambutan Maulidur Rasul Peringkat Negeri Selangor 1432H bersamaan 2011 Masihi dan melancarkan bulan dakwah bagi Negeri Selangor Darul Ehsan, mewakili Sultan Selangor yang kini berada di luar negara.

Sambutan Maulidur Rasul kali ini yang bertema  ‘Rasulullah Salallahu Alaihi Wasallam Ikutan Sepanjang Zaman’ dimulakan dengan perarakan yang bermula dari Stadium Mini Seksyen 13. Acara tersebut turut disertai oleh Menteri Besar Selangor, Dato` Seri Tan Sri Abdul Khalid bin Ibrahim bersama agensi kerajaan, swasta serta institusi pendidikan yang menyerikan suasana sambutan 12 Rabiulawal itu.

Dalam pada itu, Tengku Panglima Di-Raja Selangor berkenan menyampaikan hadiah kepada para pemenang anugerah dan pemenang kontinjen perarakan terbaik dan sepanduk terbaik mengikut kategori.

Majlis diakhiri dengan bacaan doa oleh Sahibus Samahah Dato’ Seri Utama Diraja Dato’ Haji Mohd Tamyes Abd Wahid dan Lagu Negeri Selangor oleh kumpulan koir Jabatan Agama Islam Selangor (JAIS) disusuli  keberangkatan pulang Tengku Panglima Di-Raja Selangor.

Sementara itu, Dr Harlina yang juga Naib Presiden Pertubuhan Jamaah Islah Malaysia (JIM) ketika ditemui melahirkan perasaan syukur dan gembira kerana terpilih memnangi anugerah srikandi yang menjadi idolanya.

“Sebagai seorang yang mendampingi Rasulullah sallallahu alaihi wasallam, kita perlu banyak belajar daripada Saidatina Khadijah kerana beliau bukan wanita biasa tetapi wanita yang lain pada zamannya. Kita juga perlu lebih banyak melihat kepada Saidatina Khadijah sebagai wanita contoh untuk mencapai kecemerlangan memandangkan banyak contoh teladan yang ada pada diri Saidatina Khadijah,” ujar beliau.

Beliau menyarankan agar para wanita berusaha lebih bagi mempertingkatkan kemampuan diri bukan hanya pada sudut pengetahuan tetapi juga dari sudut sikap serta tanggungjawab ke arah usaha untuk membina masyarakat.

Beliau menambah lagi, “Wanita bukan hanya di taraf kedua. Kita sebenarnya berjalan seiring dan kalau mengambil semangat Saidatina Khadijah, kita tahu bahawa perjuangan Rasulullah sallallahu alaihi wasallam mungkin tidak akan dapat pergi jauh tanpa bantuan Saidatina Khadijah.”

Beliau seterusnya membawa satu pendekatan yang menarik dengan mengingatkan bahawa Saidatina Khadijah pada zamannya adalah seperti CEO (Ketua Pegawai  Eksekutif)  yang memilih Rasulullah sebagai pekerjanya, seterusnya memilih Rasulullah sebagi calon suaminya dan dari situ kita dapat melihat keunikan yang terdapat pada diri Khadijah.

“Pada saya, wanita perlu menjadi pembuat keputusan yang bijak seperti Saidatina Khadijah,” ujarnya mengakhiri pertemuan.


IKRAM, MyCARE Kunjungi Kedutaan Afghanistan

KUALA LUMPUR – Pertubuhan IKRAM Malaysia (IKRAM) bersama Humanitarian Care Malaysia (MyCARE) telah melakukan kunjungan muhibah ke pejabat Kedutaan Afghanistan hari ini.

IKRAM diwakili Jawatankuasa Antarabangsanya, Ustaz Abd Haris Bain, manakala MyCARE diwakili Pengurus Projek, Ustaz Noorsyazly Rameli.

Pertemuan bersama Setiausaha Kedua, Abdul Hai Qanit menjurus perbincangan ke arah Misi Bantuan Kemanusiaan Afghanistan 3.0 ke Kabul, Afghanistan yang dijangka akan berlepas pada 3 hingga 11 September 2022 depan.

“Misi ketiga ini adalah susulan daripada bantuan sebelum ini yang memfokuskan bantuan kebajikan dan perubatan,” kata Ustaz Abd Haris.

Pasukan misi bantuan kemanusiaan tersebut melibatkan Ustaz Noorsyazly dan dua orang pakar perubatan kecemasan iaitu Presiden IKRAM Health, Dr Mohd Afiq Mohd Nor dan Dr Mohd Nadzrul Shah Mohd Junit.

“Pertemuan yang diadakan telah berhasil membuka laluan kerjasama lebih luas pada masa hadapan dalam sektor perniagaan, pendidikan dan pembangunan wanita serta kanak-kanak,” jelas beliau.

Semoga muafakat yang dicapai berjaya terlaksana dengan baik dan lancar serta memberikan manfaat secara dua hala.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Isu Inflasi: Faktor, Contoh Dan Pengajaran Utama

Salah satu daripada masalah ekonomi yang menyulitkan kehidupan masyarakat adalah masalah kenaikan harga barangan yang mendadak.

Bukan sahaja ramai rakyat yang akan sengsara, bahkan suasana kacau-bilau boleh berlaku apabila rakyat merusuh akibat tekanan kos sara hidup yang tinggi dan tidak mampu membeli barang-barang keperluan asas seperti makanan dan ubat-ubatan.

Setakat ini, masalah inflasi di Malaysia belum lagi serius. Kadar purata dari tahun 2011 sehingga tahun 2021 adalah 1.9 peratus. Namun data terkini di Malaysia berdasarkan kepada indeks harga konsumer (consumer price index atau CPI), menunjukkan kenaikan sebanyak 2.3 peratus pada bulan April 2022.

Penyumbang utama ialah kenaikan harga barang makanan. Namun ia masih rendah berbanding beberapa negara lain. Sebagai contoh, kadar inflasi baru-baru ini di Sudan ialah 194 peratus, di Zimbabwe adalah 92 peratus, di Iran adalah 39 peratus, sementara di Turki adalah 17 peratus.

Walau bagaimanapun, jika pihak berkuasa negara kita tidak berhati-hati, masalah inflasi boleh menjadi tidak terkawal.

Untuk memahami kenapa kemungkinan ini boleh berlaku, kita kena sedar bahawa sistem perbankan moden boleh mencipta mata wang dengan sangat mudah.

Wang kertas dan syiling mudah dicipta oleh bank pusat sementara yang selebihnya boleh dicipta dengan mudah apabila sesebuah bank komersial memberi pinjaman kepada pelanggan bank.

Wang yang dicipta ini hanyalah dalam bentuk data elektronik dalam sistem komputer bank, yakni ia tidak wujud secara fizikal.

Ini sangat berbeza dengan keadaan pada zaman dahulu di mana mata wang tidak mudah dicipta kerana ia berbentuk fizikal, biasanya dalam bentuk emas atau perak.

Jika jumlah mata wang yang dicipta terlampau banyak sama ada oleh bank pusat atau bank komersial, kadar inflasi akan meningkat dengan mendadak.

Satu contoh ekstrem ialah negara Zimbabwe di mana pada tahun 2004 hingga 2008, ia telah mengalami kadar inflasi sebanyak 79,600,000,000 peratus sehinggakan pada November 2008 sahaja harga barangan meningkat setiap beberapa jam.

Punca utamanya ialah bank pusat Zimbabwe telah mencipta wang dengan banyak untuk membantu kerajaan Zimbabwe menyelesaikan masalah hutang kerajaan.

Keadaan menjadi lebih teruk kerana sektor pertanian negara tersebut tidak mampu mengeluarkan output yang tinggi kerana kebanyakan ladang diusahakan oleh pihak-pihak yang telah merampas ladang-ladang daripada pemilik asal berbangsa Eropah.

Akhirnya rakyat Zimbabwe sendiri enggan menggunakan mata wang Zimbabwe dan oleh itu, kerajaannya terpaksa membenarkan rakyat menggunakan pelbagai mata wang asing yang lebih stabil nilainya, terutamanya Dolar Amerika.

Pengajaran utama daripada kes Zimbabwe ialah, jika langkah kerajaan menyelesaikan masalah kewangan adalah dengan mencipta wang yang banyak untuk membiayai perbelanjaannya, maka kadar pertambahan mata wang yang jauh lebih tinggi berbanding kadar pertambahan barangan (terutama sekali makanan dan keperluan asas) akan menghasilkan keadaan inflasi yang parah.

Inflasi yang teruk juga boleh berlaku apabila bank pusat menurunkan kadar bunga. Ini akan membolehkan industri perbankan memberi pinjaman dengan banyak kepada sektor korporat dan isi rumah. Kenaikan permintaan kepada barangan dan perkhidmatan akan mengakibatkan harga barang meningkat dengan cepat.

Keadaan akan menjadi lebih teruk jika ramai pihak mengandaikan harga barangan akan naik pada masa akan datang dan bertindak segera untuk memperolehi barangan tersebut dalam kuantiti yang banyak melalui cara berhutang kerana tertarik dengan kadar pembiayaan yang rendah.

Keadaan akan menjadi lebih parah jika terdapat pihak berkepentingan yang sengaja menyorokkan barang-barang keperluan untuk mempengaruhi harga. Apabila harga barangan menjadi mahal, mereka akan menjual semula barangan tersebut.

Dengan cara ini, mereka akan mendapat keuntungan yang lumayan. Sudah tentu ini adalah amalan keji dan dikutuk oleh agama Islam.

Keadaan inflasi yang teruk adalah zalim kepada rakyat kerana ia akan mengakibatkan kecurian nilai kepada harta yang disimpan dalam bentuk mata wang. Ini kerana kuasa beli simpanan mereka akan semakin hari semakin berkurangan.

Di samping itu, bagi rakyat yang tidak mempunyai peluang atau tenaga untuk mencari pendapatan seperti golongan fakir miskin dan warga tua, kehidupan mereka akan sengsara.

Golongan yang menerima pendapatan dalam bentuk pencen bulanan yang tetap dan tidak berubah juga akan sengsara kerana kuasa beli pencen mereka akan jatuh.

Ekonomi negara akan turut terjejas kerana keadaan inflasi biasanya akan diikuti oleh kejatuhan nilai mata wang berbanding mata wang asing (biasanya adalah Dolar Amerika).

Kemerosotan nilai mata wang yang mendadak akan menakutkan pihak pelabur asing. Mereka juga mungkin akan cenderung untuk mengeluarkan pelaburan mereka daripada dalam negara.

Tindakan ini akan membuatkan kejatuhan nilai mata wang menjadi semakin serius. Kejatuhan nilai mata wang juga akan memberi kesan yang teruk kepada sektor yang banyak mengimport barangan dari luar negara kerana harga semua barangan import akan naik melambung.

Jika banyak keperluan asas seperti makanan dan petrol diimport, maka ramailah yang akan sengsara terutamanya golongan berpendapatan rendah. Keadaan ini boleh mengakibatkan ekonomi merudum dan banyak syarikat akan terpaksa membuang pekerja untuk mengurangkan kos operasi.

Keadaan ekonomi yang merudum bermakna pendapatan cukai kerajaan juga akan jatuh. Untuk terus membiayai perbelanjaan, kerajaan mungkin akan terus meminjam daripada sektor kewangan atau meminta bank pusat mencipta mata wang untuk membantunya.

Pertambahan jumlah mata wang ini malangnya akan membuat keadaan inflasi menjadi bertambah teruk lagi. Kitaran ini jika berterusan, sudah tentu akan meranapkan ekonomi negara.

Kesan kejatuhan nilai mata wang hanya akan menguntungkan sektor yang banyak mengeksport output kerana harga eksport mereka di pasaran antarabangsa akan menjadi murah berbanding harga yang ditawarkan oleh pesaing mereka.

Jika mereka menerima bayaran dalam bentuk mata wang asing (seperti Dolar Amerika) yang semakin meningkat nilai berbanding mata wang negara mereka sendiri, ini bermakna nilai pendapatan daripada eksport akan terus meningkat, terutama sekali jika nilai mata wang negara sendiri terus merosot.

Ramai pihak mungkin akan mendesak kerajaan untuk mengawal harga bagi mengatasi masalah inflasi. Sebenarnya tindakan tersebut berisiko tinggi dan berpotensi memburukkan lagi keadaan.

Contoh terbaik adalah di Venezuela yang telah mengalami hiperinflasi pada kadar 65,000 peratus setahun pada tahun 2018.

Punca utama masalah Venezuela ialah apabila kerajaan ingin mengekalkan populariti dengan melaksanakan kaedah kawalan harga untuk makanan dan ubat-ubatan.

Namun demikian, harga yang dimandatkan adalah terlampau rendah sehingga memaksa banyak syarikat, terutamanya dalam bidang pertanian kerugian dan terpaksa menghentikan operasi mereka. Keadaan ini sekali gus mengurangkan jumlah makanan dalam negara.

Pada awalnya kerajaan Venezuela mengatasi masalah tersebut dengan menggunakan dana daripada hasil minyaknya untuk mengimport makanan dan ubat-ubatan. Malangnya pada tahun 2014, harga minyak di pasaran antarabangsa telah jatuh menjunam dan menjejaskan pendapatan kerajaan dengan teruk.

Untuk mengatasi masalah kehabisan wang tunai, bank pusat Venezuela mula mencetak mata wang dengan banyak. Akibatnya berlakulah masalah hiperinflasi di negara tersebut.

Akhirnya Venezuela terpaksa berhutang daripada institusi kewangan luar untuk mengimport makanan dan ubat-ubatan untuk rakyatnya.

Pada bulan November 2017, majalah The Economist menganggarkan hutang Venezuela adalah berjumlah USD105 bilion dan telah meningkat kepada USD156 bilion pada tahun 2018.

Pada bulan Januari 2019, Venezuela telah mengisytiharkan kegagalan untuk membayar hutang seperti yang dijanjikan. Dengan kejatuhan ekonomi yang berterusan, Venezuela tidak mungkin mampu membayar balik hutangnya.

Pada masa yang sama, masalah hiperinflasi masih berterusan sehingga kini. Pada tahun 2021, kadar inflasi tahunan Venezela adalah sebanyak 2,700 peratus.

Kini nilai mata wangnya sangat rendah di pasaran antarabangsa. Ekonominya juga ranap dengan masalah pengangguran yang teruk.

Pengajaran utama yang boleh diambil adalah kita perlu sedar bahawa masalah inflasi adalah sangat sukar untuk dielakkan daripada berlaku dalam sistem kewangan yang berpaksikan industri hutang di mana mata wang dicipta dengan mudah oleh bank pusat dan bank komersial.

Jika pihak bank pusat tidak berjaya mengawal tekanan untuk terus mencipta mata wang dengan banyak untuk membiayai perbelanjaan kerajaan, atau menurunkan kadar pembiayaan untuk menggalakkan industri perbankan memberi pinjaman dengan banyak untuk merangsangkan ekonomi, masalah inflasi negara akan menjadi lebih teruk pada masa hadapan.

Jika rakyat tidak faham punca masalah dan terus menekan kerajaan untuk berbelanja bagi membantu rakyat, dan kerajaan pula memaksa bank pusat mencipta wang dengan banyak untuk membantu menampung perbelanjaannya, maka masalah inflasi akan menjadi bertambah teruk.

Dalam suasana sedemikian, hanya golongan elit kewangan dan elit politik yang kaya yang mampu bertahan daripada masalah harga barangan dan perkhidmatan yang meningkat.

Rakyat marhaen, terutamanya daripada kalangan yang berpendapatan rendah akan menanggung beban kos sara hidup yang semakin hari semakin tinggi.

Prof Dr Mohd Nazari Ismail
Ketua Unit Kemakmuran Ekonomi IKRAM Selangor

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pandemik dan keutamaan sedekah

Sering kita mendengar hadis sahih riwayat daripada Bukhari dan Muslim yang berbunyi, “Tangan yang di atas lebih baik daripada tangan yang di bawah.”

Hadis ini membawa maksud bahawa orang yang memberi itu lebih baik daripada orang yang menerima. Perkara ini lazim dengan amalan bersedekah yang merupakan satu amalan mulia dengan mengeluarkan harta untuk diberikan kepada golongan-golongan tertentu yang mana padanya diharapkan pahala daripada Allah SWT.

Perbuatan sedekah ini sendiri sebenarnya sudah banyak dicontohi oleh baginda Rasulullah SAW yang merupakan seorang peribadi unggul yang sangat dermawan dan suka bersedekah.

Sedekah tidak semestinya ditujukan kepada golongan yang tidak mampu dan pemberian sedekah juga tidak terbatas hanya dalam bentuk wang ringgit semata-mata.

Namun perlu kita ketahui juga bahawa sedekah tidak selamanya mendatangkan pahala, ada keadaan di mana amalan ini bertukar menjadi sia-sia dan tidak mendapat nilaian pahala di sisi Allah SWT.

Sebagai seorang individu Muslim, perlu kita ketahui bahawa amalan bersedekah ini amatlah digalakkan oleh Islam kerana selain ia dicontohi oleh baginda Rasul dan para sahabat, sedekah juga mendatangkan pahala malahan dapat menyucikan harta dan jiwa serta dapat mengikis sifat tamak dan bakhil dalam diri individu dan kalangan umat Islam itu sendiri.

Maka amatlah mulia jika kita mendidik diri dan keluarga kita dengan amalan ini sejak kecil dan sama-sama mengajak individu lain untuk bersedekah, kerana padanya ada kebaikan yang sudah tidak ada keraguan lagi padanya. Dalam Surah An-Nisaa’ pada ayat 114, Allah Taala berfirman:

“Tidak ada kebaikan pada kebanyakan bisik-bisikan mereka, kecuali (bisik-bisikan) orang yang menyuruh bersedekah, atau berbuat kebaikan, atau mendamaikan di antara manusia. Dan siapa yang berbuat demikian dengan maksud mencari keredaan Allah, tentulah Kami akan memberi kepadanya pahala yang amat besar.”

Di Malaysia sendiri khususnya banyak pertubuhan kebajikan yang telah dibangunkan sebagai salah satu inisiatif untuk membantu golongan dan individu yang memerlukan.

Mereka inilah golongan yang diamanahkan oleh masyarakat dengan wang ringgit dan apa sahaja bentuk sumbangan untuk menyampaikan bantuan kepada orang-orang yang berhak, dan golongan ini jugalah yang banyak menggalakkan individu untuk melakukan amal jariah dan bersedekah.

Sudah pasti sama sekali sedekah tidak akan mengurangkan harta malahan akan dilipatgandakan oleh Allah SWT dalam bentuk yang tidak disangka-sangka. Perkara ini telah dijamin oleh Allah sendiri sepertimana yang disebutkan dalam al-Quran.

“Perumpamaan orang yang menginfakkan hartanya di jalan Allah seperti sebutir biji yang menumbuhkan tujuh tangkai, pada setiap tangkai ada seratus biji. Allah melipatgandakan bagi siapa yang Dia kehendaki, dan Allah Maha Luas, Maha Mengetahui.” (Al-Baqarah: 261)

Selain itu, dalam hadis juga disebutkan bahawa para malaikat turut mendoakan kebaikan untuk orang yang bersedekah. Daripada Abu Hurairah RA bahawa Nabi Muhammad SAW bersabda:

“Ketika hamba berada pada setiap pagi, ada dua malaikat yang turun dan berdoa, “Ya Allah berikanlah ganti kepada yang gemar bersedekah.” Malaikat yang lain berdoa, “Ya Allah, berikanlah kerugiaan bagi mereka yang enggan bersedekah.” (Hadis Riwayat Bukhari dan Muslim).

Itulah janji Allah dalam al-Quran kepada hamba yang bersedekah di jalan-Nya. Mereka tidak akan disia-siakan walaupun nilai sedekah tersebut sedikit, tetapi akan dilipatgandakan dengan ganjaran yang lebih banyak lagi dalam bentuk yang lebih baik.

Itulah berita gembira dan cara Islam memberi galakan kepada setiap individu Muslim untuk melakukan kebaikan. Justeru, setiap individu Muslim perlu yakin bahawa setiap amalan kebaikan memiliki keistimewaan yang sangat luar biasa sekiranya ia diamalkan dalam hidup mereka.

Tidak ada satu perbuatan yang dilakukan oleh seorang mukmin sia-sia melainkan semuanya akan dihitung. Maka, pilihlah untuk melakukan hal-hal yang baik agar apa yang dihisab juga perkara-perkara yang baik.

Selain itu, bersedekah juga dapat mendidik hati ke arah ketakwaan kepada Allah SWT atas rezeki yang dilimpahkan-Nya. Dalam hal bersedekah ini, umat Islam digalakkan bersedekah sewaktu sihat dan dalam keadaan yang senang.

Pernah suatu ketika Rasulullah saw didatangi oleh seorang lelaki lalu ditanya, ”Wahai Rasulullah, sedekah apakah yang paling besar pahalanya?” Lalu baginda menjawab, “Kamu bersedekah dalam keadaan kamu sihat dan kikir, takut menjadi fakir dan berangan-angan menjadi orang kaya…” (Hadis Riwayat Bukhari)

Mengapa sedekah dalam keadaan kikir dikatakan baik?

Hal ini kerana ketika mana seseorang itu bersedekah dalam keadaan tersebut, seseorang itu mencabar dirinya untuk bersedekah biarpun ada rasa berkira-kira dan berat, secara tidak langsung dapat mengikis sifat mazmumah dalam diri.

Apabila sebut tentang sedekah, janganlah kita kecilkan skop sedekah tersebut semata-mata dengan pemberian wang ringgit. Sedekah itu luas cakupannya, tidak dengan harta saja, tetapi juga dengan setiap perbuatan yang baik, sepertimana yang disebutkan dalam suatu hadis.

Nabi SAW bersabda yang bermaksud: “Setiap sendi manusia perlu bersedekah, setiap hari matahari terbit ada orang mengadili dua orang adalah sedekah. Membantu orang dengan mengangkat barang ke atas binatang tunggangan adalah sedekah. Satu kalimat yang baik adalah sedekah. Setiap langkah untuk mengerjakan solat adalah sedekah dan membuang sesuatu yang berbahaya di jalanan adalah sedekah.” (Hadis Riwayat Bukhari & Muslim)

Melihat situasi dan keadaan manusia pada ketika pandemik Covid-19 ini, ramai individu yang terkesan dan diuji dengan pelbagai masalah seperti masalah kewangan, kesihatan mental, keluarga, tambahan pula bilangan kes bunuh diri semakin hari semakin meningkat.

Tidak lain, hal ini kemungkinan disebabkan tekanan jiwa, kemurungan atau tekanan hidup dan sebagainya. Maka, setiap jenis sedekah seperti bantuan kewangan, memberi makan, mengambil berat tentang keadaan jiran tetangga, mengucapkan hal-hal yang baik seperti nasihat sokongan moral dalam situasi kini amat-amatlah digalakkan dan akan sangat-sangat membantu antara satu sama lain.

Memberi bantuan dan menolong sesama Muslim dalam keadaaan kita sendiri dalam keadaan diuji justeru mendatangkan lebih banyak pahala dan kebaikan buat diri kita.

Sesungguhnya setiap perbuatan baik jika dilakukan dengan niat yang ikhlas dan tawaduk, maka sudah pasti ganjaran dan balasannya akan didapatkan  disisi Allah SWT.

Namun begitu, ketika mana satu amalan dikotori dengan sifat riyak, takabur dan sum’ah maka sudah pasti akan bertukar menjadi sia-sia, begitu juga dengan amalan bersedekah.

Ketika mana  kita bersedekah tetapi kita menyakiti perasaan saudara kita dengan menyebut-nyebut akan pemberian yang diberikan atau kita bersedekah dengan tujuan ingin disebut sebagai dermawan, maka hal-hal tersebut malah akan menjadikan amalan kita bocor dan rosak.

“Wahai orang-orang yang beriman! Janganlah kamu merosakkan sedekahmu dengan menyebut-nyebutnya dan menyakiti (perasaan penerima), seperti orang yang menginfakkan hartanya kerana riyak kepada manusia dan dia tidak beriman kepada Allah dan hari akhirat.”

“Perumpamaannya (orang itu) seperti batu yang licin yang di atasnya ada debu, kemudian batu itu ditimpa hujan lebat, maka tinggallah batu itu licin lagi. Mereka tidak memperoleh sesuatu apa pun daripada apa yang mereka kerjakan. Dan Allah tidak memberi petunjuk kepada orang-orang kafir.” (Al-Baqarah: 264)

Dalam ayat tersebut secara jelas Allah SWT telah menyatakan perkara-perkara yang boleh merosakkan amalan sedekah seseorang.

Oleh yang demikian, antara perkara yang perlu kita perhalusi dan titik beratkan adalah menjaga niat serta sentiasa memperbaharuinya agar keikhlasan dan tujuan sebenar kita dalam beramal terpelihara, kerana dalam satu hadis nabi yang diriwayatkan oleh Umar bin al-Khattab RA mafhumnya:

“Sesungguhnya setiap amalan bergantung pada niatnya dan setiap orang akan mendapat apa yang dia niatkan…”

Ini merupakan hadis pertama yang ditulis dalam kitab Hadis 40 Imam Nawawi. Maka dengan ini, amatlah penting kepada setiap individu Muslim untuk menjaga niat dalam setiap amalan dalam kehidupan agar setiap apa yang dilakukan semata-mata untuk mendapatkan keredaan Allah SWT.

Kesimpulannya, amalan sedekah amatlah dituntut dalam Islam dan terdapat banyak fadilat bersedekah dan sekiranya jika kita melazimi amalan ini dalam kehidupan seharian, sudah pasti kehidupan kita akan jauh bertambah baik serta ekonomi umat Islam juga akan meningkat.

Nurul Najwa Abd Halim
Universiti Al-Azhar, Mesir

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM Kuala Nerus ‘beraya’ secara maya

Justeru, IKRAM Kuala Nerus telah menganjurkan Majlis Hari Raya Aidilfitri Maya pada Jumaat, 5 Jun lalu yang dihadiri seramai 37 keluarga ahli menggunakan platform Google Meet.

Acara ini dimulakan dengan aktiviti sehari sebelumnya iaitu dengan mengedarkan lemang dan rendang kepada semua ahli dan memberikan duit raya kepada anak-anak ahli yang berumur bawah 12 tahun.

“Alhamdulillah di saat ujian PKPB ini, tiada alasan untuk kita tidak meraikan raya bersama dengan norma baru.

“Walaupun tidak dapat bersalaman dan bertemu, kita tetap boleh berkumpul di alam maya dan menjamu lemang dan rendang yang disediakan,” ujar wakil IKRAM Kuala Nerus di laman Facebook.

Majlis ringkas ini dimulakan dengan ucapan aluan pengerusi majlis, diikuti dengan ucapan pembukaan Yang Dipertua IKRAM Kuala Nerus, Prof Ir Ahmad Jusoh diikuti dengan perkongsian oleh Ustaz Munawar Mohamad bertajuk ‘Aidilfitri Permulaan Perjalanan Pasca Madrasah Ramadan’.

Yang menariknya pada sesi taaruf, setiap ahli IKRAM lengkap berpakaian raya memperkenalkan ahli keluarga masing-masing dan bergambar bagi mengeratkan lagi ukhuwah sesama mereka.

Setiausaha IKRAM Kawasan, Hasif Hishamuddin turut berkongsi mengenai aktiviti-aktiviti kawasan bermula awal tahun 2020 dan yang akan diadakan pada masa akan datang.

Majlis yang dirai secara maya namun meriah oleh ahli-ahli IKRAM Kuala Nerus dan keluarga diakhiri dengan cabutan bertuah.


Manifesto Rakyat: GBM, CSO Platform mohon input masyarakat

SERI KEMBANGAN – Gabungan Bertindak Malaysia (GBM) dan Platform Pertubuhan Masyarakat Madani untuk Perubahan (CSO Platform) memohon input dan penyerahan masyarakat awam untuk Manifesto Rakyat di bawah 27 tema polisi.

Menurut satu kenyataan media, ini adalah projek kolaboratif yang sangat penting dan bermakna untuk tahun ini di mana ramai mempercayai bahawa kemungkinan pilihan raya umum akan diadakan.

“Manifesto ini bertujuan untuk mengumpul dan mewakili pelbagai suara daripada rakyat Malaysia yang berhajatkan kepada persamaan substantif serta menuju kepada sebuah negara yang harmoni dan progresif,” menurut kenyataan itu.

Jelasnya, manifesto ini adalah ringkas dan tepat, dengan tuntutan yang jelas daripada rakyat untuk membimbing pemerintah yang terpilih secara demokratik bagi memenuhi tanggungjawab sosial dalam memelihara semua supaya tidak ada yang ketinggalan.

“Manifesto rakyat ini akan mengambil pendekatan dari bawah ke atas, inklusif, gerakan pembinaan gabungan yang meluas dan menyeluruh di mana peserta, yang berkongsi aspirasi dan nilai yang sama, dapat merasai pemilikan manifesto tersebut.”

“Ia juga akan memberi ruang suara golongan yang terdedah kepada penganiayaan, yang tidak mempunyai kuasa dan yang terpinggir untuk diwakili dan dipantulkan.”

Kata GBM dan CSO Platform, projek manifesto bertujuan untuk memperkasakan pertubuhan bukan kerajaan (NGO), kumpulan awam dan individu bagi mendapatkan sokongan atau pengiktirafan daripada masyarakat umum dan parti politik.

Tambahnya, 27 tema polisi tersebut disusun dalam tiga tonggak iaitu perpaduan dalam kepelbagaian atau bangsa Malaysia; mempromosi, menambah baik dan mempertahan hak, kebebasan masyarakat sivil, dan juga menuju ke arah masyarakat yang adil, saksama dan demokratik.

“Isu-isu yang timbul dari lokasi geografi, kumpulan demografi yang terkesan contohnya wanita, kanak-kanak, remaja dan dasar tematik (misalnya keadilan ekonomi, pendidikan, kesihatan, pembasmian rasuah, reformasi badan kehakiman) akan terbuka untuk diserahkan,” ujarnya.

Sebarang cadangan boleh dikemukan melalui borang di pautan http://bit.ly/ManifestoRakyat sebelum tarikh akhir pada 11 Jun 2021. Untuk mendapatkan maklumat dan perkembangan terkini projek manifesto rakyat, sila layari laman Facebook https://fb.com/ManifestoRakyat2021.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Hentikan keganasan, wanita disayangi bukan dikasari

Sempena Hari Antarabangsa Untuk Penghapusan Keganasan Terhadap Wanita pada 25 November 2020, Wanita IKRAM Malaysia mengajak anda mengumpulkan minimum 6,000 profil gambar di facebook dan instagram dalam masa 60 hari dengan templat yang diberikan.

Kempen ini sebagai pembuka bicara saya dalam artikel ini. Saya amat terpanggil untuk berkongsi dengan masyarakat berkaitan isu ini. Kenapa? Kerana pelbagai kes kaunseling saya tangani berhubung isu keganasan terhadap golongan ini. Perasaan geram berbaur benci serta rasa nak sepak terajang sahaja kepada si pelaku.

Perbuatan penganiayaan yang terjadi adalah suatu keganasan terhadap wanita dan kanak-kanak perempuan dalam pelbagai cara sama ada secara fizikal atau mental.

Sebenarnya isu keganasan terhadap golongan ini meliputi semua bangsa, agama, pendapatan, kelas dan budaya. Keganasan terhadap wanita boleh diertikan sebagai apa-apa tindakan keganasan yang berdasarkan gender yang mengakibatkan atau kelihatan boleh mengakibatkan kecedaraan fizikal, seks atau psikologi atau mengakibatkan penderitaan kepada wanita.

Tindakan ini juga meliputi ugutan untuk melakukan perkara tersebut, paksaan atau perbuatan menyekat kebebasan, sama ada berlaku dalam kehidupan persendirian atau awam. Tindakan-tindakan keganasan yang lain terhadap wanita juga termasuk pelanggaran hak-hak kemanusiaan wanita terutamanya pembunuhan, perogolan terancang, perhambaan seks dan penghamilan tanpa kerelaan.

Tindakan tersebut juga merangkumi keganasan bagi tujuan politik, pemandulan dan keguguran tanpa rela, paksaan dalam menggunakan alat-alat atau ubat mencegah kehamilan dan pembunuhan fetus atau kanak-kanak perempuan.

Panggilan telefon lucah dan berunsur ugutan juga dicadangkan sebagai sebahagian daripada gangguan terhadap wanita yang boleh membawa kepada penderaan psikologi, terutamanya jika panggilan itu dibuat oleh bekas suami atau kekasih.

Perangkaan menunjukkan bahawa kes-kes keganasan terhadap wanita seperti rogol, gangguan seksual, keganasan rumah tangga, ragut dan lain-lain semakin membimbangkan pada masa ini kerana ianya bukan hanya mengakibatkan kecederaan fizikal dan mental kepada mangsa tetapi juga boleh mengakibatkan kematian.

Kaum wanita lebih terdedah kepada keganasan berbanding lelaki walaupun mereka juga ada menjadi mangsa kepada keganasan wanita tetapi nisbahnya terlalu kecil dan kesan tindakan tersebut terhadap mereka adalah sedikit.

Faktor jantina memainkan peranan yang mana lelaki disifatkan sebagai seorang yang gagah, tidak mudah terpengaruh dengan emosi, pantang dicabar, suka sesuatu yang ganas dan berkeinginan untuk selalu berada di tahap yang tinggi.

Manakala wanita disifatkan subordinasi kepada lelaki, tidak suka kepada keganasan, lebih beremosi dan lebih mudah mengalah. Gambaran ini sedikit sebanyak mempengaruhi tindakan keganasan oleh lelaki terhadap wanita.

Biasanya, kumpulan wanita yang kerap menjadi mangsa keganasan adalah wanita dalam kumpulan minoriti, orang asli wanita, pendatang wanita, tebusan wanita, wanita yang hidup dalam kemiskinan yang terasing daripada pembangunan, wanita dalam tahanan, kanak-kanak perempuan, wanita cacat dan berumur.

Tindakan atau ancaman keganasan yang boleh mengakibatkan ketakutan dalam kehidupannya merupakan satu halangan dalam mencapai kesamarataan antara gender.

Perasaan takut kepada keganasan adalah penghalang yang bersifat kekal untuk wanita mencapai kemajuan yang memberi kesan kepada kesihatan, kedudukan sosial dan ekonomi wanita serta menyekat kebebasan bergerak.

Dalam kes klien yang saya kendalikan, kebanyakan golongan ini seperti lebih ‘rela’ diperlakukan keganasan terhadap mereka daripada tampil kepada pihak berwajib seperti buat aduan polis, ke hospital dan tuntutan di makhamah. Alasannya sayangkan pasangan, takut bergelar janda dan kesiankan nasib anak-anak jika tidak ada bapa, katanya.

Di Malaysia, berdasarkan statistik Polis Diraja Malaysia (PDRM) sehingga 2014, sebanyak 2,874 kes keganasan rumah tangga telah dilaporkan, sebanyak 4,123 kes berlaku dalam tahun 2013 dan sebanyak 3,488 kes dilaporkan dalam tahun 2012.

Bagi tempoh yang sama, purata kes keganasan rumah tangga yang mangsanya adalah wanita adalah sebanyak 3,103 kes setahun dalam Hentikan! Keganasan Terhadap Wanita, 2015. Dimaklumkan media massa kini sempena pandemik COVID-19 dilaporkan kecenderungan keganasan kepada golongan ini dari Mac 2020 hingga kini semakin bertambah.

Keganasan rumah tangga menyebabkan kesan trauma berpanjangan kepada mangsanya. Ada mangsa yang mengalami tekanan dan trauma jangka panjang dan kesan yang mendalam terutamanya kepada kanak-kanak.

Berdasarkan kepada Handbook for National Action Plans on Violence Against Women (2012) sahaja, kebanyakan keganasan terhadap wanita dilakukan oleh orang yang dikenali wanita tersebut dan kebanyakan kes tidak dilaporkan kerana masalah dalaman keluarga atau masalah peribadi.

Keganasan terhadap wanita yang paling kerap adalah keganasan yang dilakukan oleh pasangan wanita yang merangkumi suami, bekas suami atau teman lelaki.

Menurut Kementerian Kesihatan Malaysia, UNICEF 2010, menghalang keperluan manusia seperti makan, minum, tidur dan tempat perlindungan adalah merupakan salah satu bentuk penderaan fizikal.

Penderaan fizikal membawa maksud apabila wanita yang dicederakan dari segi fizikal menyebabkan kecederaan tersebut boleh dilihat pada mana-mana bahagian tubuh itu akibat kekerasan atau penggunaan agen yang disengajakan kepada tubuh itu (Akta Keganasan Rumah Tangga 1994 (Akta 521) ).

Ia juga boleh diertikan dengan keganasan secara fizikal, tindakan ini boleh menyebabkan kecederaan otak, lebam yang teruk, kecacatan anggota tubuh, retak, patah tulang, lecur atau terbakar, dicucuh dengan puntung rokok.

Manakala, penderaan dari segi psikologi dan emosi seperti ugutan, penghinaan, menjatuhkan maruah wanita boleh meninggalkan kesan buruk sama seperti penderaan fizikal kerana ianya boleh membahayakan nilai harga diri dan perasaan wanita dan keupayaan beliau mengawal kehidupan sendiri.

Penderaan emosi pula kategori penderaan yang sukar dikesan dengan mata kasar. Ia tidak berlaku seperti kecederaan fizikal yang boleh dilihat dengan mata kasar. Ramai tidak sedar penderaan emosi meningggalkan kesan lebih mendalam berpanjangan dan membahayakan mangsa kerana memendam perasaan tanpa meluahkan kepada orang lain.

Selain itu, penderaan seksual adalah seperti memaksa melakukan atau melihat sesuatu berbentuk seksual tanpa kemahuan wanita tersebut atau menyakiti wanita ketika melakukan hubungan. Tambahan lagi, penderaan seksual adalah penyalahgunaan kuasa, tanggungjawab dan kepercayaan yang diberikan hingga menyebabkan trauma teruk dalam hidup wanita.

Menurut statistik PDRM, sebanyak 22,234 kes penderaan seksual telah direkod bagi tempoh 2010 hingga Mei 2017, iaitu purata 3,176 kes setahun. Jumlah itu mewakili empat kategori penderaan seksual iaitu rogol (13,272 kes) diikuti cabul (6,014 kes), sumbang mahram (1,796 kes) dan perbuatan luar tabii (1,152 kes).

Seterusnya, penderaan sosial pula sering berlaku di dalam rumah di mana wanita sering didorong untuk bergantung kepada pasangan masing-masing dan diasingkan dari mendapat sokongan luar.

Terdapat juga penderaan dalam beragama iaitu pasangan (suami) memaksa isteri untuk keluar daripada agama Islam, melarang isteri beribadat dan menutup aurat, melacurkan isteri, memaksa isteri minum arak dan membawa isteri menyertai ajaran sesat. Gangguan seksual di tempat kerja juga termasuk dalam isu jenayah terhadap wanita terutamanya di tempat kerja.

Kementerian juga telah memperkenalkan program ‘Smart Start’ sejak 2009 bagi memastikan mesej kepada pasangan yang ingin berkahwin atau yang sudah berkahwin kurang daripada lima tahun untuk mendapat pengetahuan asas dalam institusi perkahwinan dan kekeluargaan (JKM, 2012).

Walau bagaimanapun program yang dijalankan tersebut tidak mengurangkan masalah keruntuhan rumah tangga. Justeru itu, masalah keganasan ini dapat diatasi jika agensi-agensi yang menawarkan perkhidmatan kaunseling diperbanyakkan dan diperkukuhkan terutama di kawasan luar bandar.

Salah satu kesan yang dikenal pasti ialah wanita akan mengalami Topophobia. Topophobia dinilai mempunyai kaitan dengan perasaan halus wanita. Ia dibina daripada perspektif yang mempunyai kekuatan prejudis. Prejudis kaum wanita dicerminkan melalui tabiat pergerakan mereka di dalam ruang.

Wanita lebih cenderung untuk menyekat tingkah laku mereka (dalam aspek keruangan) kerana rasa takut. Secara tidak langsung, kumpulan wanita menghasilkan dominasi ruang oleh lelaki dan seterusnya mewujudkan penguasaan berbentuk heteroseksual.

Heteroseksual cenderung tertarik dari segi seks kepada orang yang berlainan jantina dengannya. Ketakutan wanita sinonim dengan lokasi jenayah yang melibatkan serangan ganas dan gangguan seksual.

Kebimbangan ini boleh diburukkan lagi dengan ciri-ciri persekitaran yang terpencil, sunyi, bersemak samun dan kegelapan pada waktu malam, iaitu satu masa apabila jalan-jalan yang sering dibayangi menjadi lokasi persembunyian penjenayah. Sehubungan itu, ketakutan mereka diterjemahkan dengan tindakan menjauhkan diri daripada lokasi dan masa berpotensi untuk diserang.

Simptom paling utama untuk individu didiagnosis sebagai pesakit gangguan kemurungan utama ialah apabila individu berfikir untuk mati atau individu pernah cuba untuk bunuh diri atau individu pernah merancang untuk bunuh diri secara berulang-ulang kali.

Simptom-simptom tersebut jelas apabila individu berharap untuk tidak bangun lagi pada setiap pagi dan beranggapan kematian adalah lebih baik untuk dirinya dan orang lain.

Kecenderungan untuk individu membunuh diri adalah tinggi sekiranya individu menujukkan perubahan dalam beberapa perkara. Misalnya, individu memiliki keperluan atau alat untuk bunuh diri seperti tali mahupun senjata.

Walau bagaimanapun, simptom-simptom gangguan yang dialami oleh individu perlu disertai dengan ciri-ciri klinikal serta kemerosotan individu dalam aktiviti kehidupan sehingga mengganggu aspek sosial, pekerjaan dan lain-lain kefungsian individu (APA, 2013).

Membanteras keganasan terhadap wanita bukanlah satu tugas yang mudah. Ia tidak hanya terletak pada bahu kerajaan sahaja tetapi semua pihak haruslah terut sama melibatkan diri untuk menangani masalah ini.

Malah, pendekatan secara holistik wajar diambil oleh semua pihak termasuklah pihak kerajaan, NGO, swasta dan anggota masyarakat di samping perlunya usaha sama daripada kaum lelaki untuk mengatasi masalah ini. Pertubuhan IKRAM Malaysia (IKRAM) sendiri, selaku NGO yang berdaftar di Malaysia, tidak ketinggalan membantu golongan ini.

Pendekatan yang diambil juga haruslah merupakan pendekatan yang holistik, meliputi aspek pencegahan, intervensi dan pemulihan. Usaha bersepadu perlu diambil bagi meningkatkan kesedaran masyarakat khususnya wanita terhadap tanggungjawab dalam menangani isu keganasan terhadap wanita.

Program kesedaran dan latihan berkaitan keganasan terhadap wanita hendaklah melibatkan setiap lapisan masyarakat termasuk kaum lelaki. Perkhidmatan sokongan sosial perlu ditingkatkan terutama aspek pencegahan, perlindungan dan pemulihan. Hal ini kerana, peningkatan jumlah wanita yang dianiaya terus meningkat saban tahun walaupun kadar keganasan yang dilaporkan di Malaysia.

Selain itu, dari segi undang-undang pula, Kementerian Pembangunan Wanita, Keluarga dan Masyarakat (KPWKM) dengan kerjasama agensi kerajaan dan NGO terlibat dan pihak kerajaan sedang membuat kajian semula ke atas Kanun Keseksaan dan Kanun Tatacara Jenayah bagi meningkatkan hukuman ke atas pesalah yang melakukan kesalahan berkaitan jenayah seksual.

Pelbagai usaha kementerian dan sukarelawan melaksanakan program-program kesedaran berkaitan dengan ketidakadilan terhadap wanita, seminar menangani keganasan dan program literasi undang-undang untuk mempertingkatkan pengetahuan dan kesedaran di kalangan masyarakat mengenai peranan mereka bagi membanteras keganasan terhadap wanita.

Dengan cara ini, masalah jenayah dan keganasan terhadap wanita diharap dapat dikurangkan dengan adanya semangat bersatu padu daripada semua pihak.

Masalah jenayah terhadap wanita di Malaysia tidak harus di pandang remeh lebih-lebih lagi wanita merupakan sumber kelestarian dan pembangunan negara. Hal ini kerana, kes jenayah terhadap wanita memberi kesan yang buruk terhadap mangsa terutamanya dari segi mental dan fizikal.

Mereka juga berhak untuk maju dan tidak hanya kekal berada pada takuk yang sama untuk membentuk kelestarian dalam diri dengan adanya penambahbaikan, berdaya saing serta berupaya membangunkan diri.

Peranan semua pihak adalah sangat penting untuk membantu menangani masalah jenayah terhadap wanita yang semakin serius berlaku di negara ini. Maka, semua lapisan masyarakat bertanggungjawab untuk menangani masalah jenayah dan keganasan terhadap wanita daripada berterusan berlaku.

Dr Samsiah Jayos Pensyarah Kaunseling UNIMAS dan Kaunselor BerlesenAhli IKRAM

Info lanjut Kempen Hentikan Keganasan Terhadap Wanita: fb.com/WanitaIkramMalaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Merealisasikan Malaysia Menjadi Negara Rahmah

Mengimpikan sebuah negara yang aman, maju dan makmur serta rakyatnya sejahtera, adalah impian semua manusia di dunia.

Tidak kira apa pun bangsa keturunan mahupun anutan rakyat Malaysia, mereka mahukan negara yang tercinta ini menjadi sebuah negara yang lebih baik, sebuah negara mithali kepada masyarakat dan dunia.

Namun, usaha untuk menjadikan Malaysia sebuah Negara Rahmah ini tentunya tidak boleh diusahakan sendiri oleh Pertubuhan IKRAM Malaysia (IKRAM) dalam merealisasikannya.

Bahkan, ia adalah usaha bersama kesemua mereka yang berkongsi wawasan ini termasuk kerajaan Malaysia, pertubuhan bukan kerajaan (NGO) dan pertubuhan masyarakat madani (CSO), golongan  profesional, pihak industri dan rakyat keseluruhannya.

Tentunya, proses transformasi negara sehingga menjadi sebuah Negara Rahmah adalah proses yang panjang dan tidak mudah.

Oleh itu, apa yang penting ialah usaha yang akan menghasilkan kemajuan ke arah yang lebih baik ini terus dilakukan setiap tahun bagi menjadikan Malaysia Negara Rahmah sebuah kenyataan.

Masihkah kita ingat titah Yang di-Pertuan Agong ke-16, Al-Sultan Abdullah Ri’ayatuddin Al-Mustafa Billah Shah semasa merasmikan Mesyuarat Pertama Penggal Kedua Parlimen ke-14 pada 2019 lalu?

“Beta amat menyokong usaha kerajaan untuk mempromosikan nilai dan budaya Islam melalui pendekatan Rahmatan Lil Alamin dan maqasid syariah berdasarkan ajaran Islam yang sebenar yang diterjemahkan melalui tingkah laku dan keperibadian unggul rakyat Malaysia.”

Maka, prinsip rahmah ini wajar diterima oleh semua pihak tanpa mengira fahaman politik dan agama untuk mencapai status negara maju yang menyerlahkan kesyumulan Islam yang sesuai sepanjang zaman.

Konsep Rahmatan Lil Alamin telah dinyatakan dengan jelas dalam al-Quran melalui ayat 107, Surah al-Anbiyaa’ yang bermaksud:

“Tidaklah Kami mengutuskan kamu (wahai Muhammad) melainkan sebagai rahmat kepada sekalian alam.”

Ayat ini dengan terang menjelaskan bahawa Nabi Muhammad SAW diutus untuk membawa mesej rahmah meliputi semua makhluk, manusia, jin, haiwan, tumbuh-tumbuhan dan lain-lainnya.

Manakala, rahmah sebagaimana dibincangkan ulama bermaksud kasih sayang dan belas ihsan yang mana jika sifat tersebut ada pada diri seseorang, ia akan menghindarkannya daripada menganiaya atau menzalimi orang lain.

Memetik saranan Perdana Menteri, Dato’ Seri Anwar Ibrahim pada 11 Disember 2022 dalam ucaptama Program Pertemuan Mahabbah Perdana Menteri bersama Ulama dan Asatizah di Seri Perdana, berkata:

“Ulama, umara dan guru agama wajar mendidik serta menyebarkan dakwah kepada umat Islam, pada masa sama mempertahan tradisi ilmu dan akliah, seterusnya seluruh sejarah Islam dididik dengan kefahaman serta ditambah dengan kasih sayang.”

Beliau berkata, setiap pimpinan negara sama ada Perdana Menteri mahupun menteri-menteri, tidak boleh lepas daripada kerja asas untuk menunjukkan kasih sayang kepada orang Islam dan bukan Islam.

“Dalam kalangan fahaman Islam yang saya faham, kekuatan Islam sebenar adalah menyeluruh iaitu merentasi bukan sahaja manusiawi, haiwan, pohon-pohon, bukit-bukau dan juga bumi. Umat Islam yang seimbang adalah umat yang mempertahan kesederhanaan,” jelasnya.

Beliau berkata, kesederhanaan itu juga merangkumi mereka yang tidak terburu-buru dengan kemarahan, menjatuhkan hukuman dan mengkafirkan serta merendahkan darjat orang lain dan memfitnah.

Tentunya, untuk mencapai sebuah Negara Rahmah, ia perlu dilakukan dengan kefahaman yang jelas dan membina. Maka, ciri-ciri yang disasarkan IKRAM bagi menjadikannya realiti wajarlah diketahui semua.

Justeru, 12 ciri Negara Rahmah yang digariskan berikut adalah faktor-faktor penting dalam usaha untuk mewujudkan sebuah negara yang stabil, sejahtera dan bergerak mampan yang didukungi kepimpinan dan rakyat yang mengutamakan kasih sayang, kedamaian dan penyatuan.

1. Kepimpinan negara yang kompeten dan berintegriti

Negara yang mempunyai ciri kepimpinan ini memiliki kemampuan untuk memimpin, kecekapan mentadbir kerajaan, mengambil keputusan yang tepat dan mengelola sumber daya negara dengan efektif.

Lingkungan kuasa yang dimiliki kepimpinan ini dalam kerajaan tidak akan membuatkannya memanipulasi kedudukan sehingga ia benar-benar menjadi pemerintah yang benar-benar menyantuni kepentingan rakyat.

Kepimpinan ini proaktif memerangi rasuah, penyelewengan, salah guna kuasa dan korupsi lain yang berlaku bagi meningkatkan integriti kerajaan, penjawat awam dan agensi-agensi di bawahnya.

Kepimpinan negara yang kompeten dan berintegriti mampu mengangkat negara dan rakyat untuk maju ke hadapan.

2. Sistem pemerintahan yang berasaskan semak dan imbang yang berkesan

Negara dengan ciri ini memiliki sistem pemerintahan berteraskan pengasingan kuasa dan menjamin kebebasan kehakiman, eksekutif dan legislatif.

Sistem ini memberi ruang kepada pembangkang yang bertanggungjawab untuk memainkan peranan dalam menyeimbangkan kuasa pemerintahan.

Dalam pada itu, pandangan masyarakat sivil dan badan bukan kerajaan turut diambil kira dalam proses membuat keputusan dan tindakan yang terbaik untuk negara.

Kerajaan dengan tadbir urus yang baik perlulah melaksanakan semua amalan, peraturan dan prosedur yang digunakan dalam mengelola sumber daya dan menyediakan perkhidmatan awam.

Ia mesti didasari prinsip, cekap, telus, melibatkan penyertaan awam dan bersifat akauntabiliti, sekali gus dapat menghindari penyalahgunaan kuasa dan rasuah.

Tadbir urus yang baik melibatkan pembahagian peranan secara saksama, pelantikan pegawai yang amanah, mahir dan cekap, serta pembentukan jentera pentadbiran yang mampu menggalas tanggungjawab.

Ia melibatkan peruntukan undang-undang yang adil, saksama, tidak menindas serta menjamin hak dan kesejahteraan rakyat tanpa mengira agama, bangsa dan latar belakang.

Kehadiran undang-undang yang adil dapat membantu membina kepercayaan dan kestabilan dalam masyarakat.

5. Masyarakat yang berilmu, berakhlak dan penyayang

Negara Rahmah memerlukan masyarakat yang  berpengetahuan, berakhlak, penyayang dan seimbang dari segi fizikal, minda, emosi dan spiritual serta saling bekerjasama menjalankan tanggungjawab berfungsi sebagai masyarakat yang akan menggerakkan negara maju ke depan.

Mereka juga memiliki disiplin dan kualiti masyarakat yang progresif, terasuh dengan nilai-nilai kehidupan yang mulia dan sentiasa berbekal dengan maklumat yang benar.

Institusi keluarga yang utuh berasaskan ikatan suci perkahwinan saling menyokong antara satu sama lain dalam merealisasikan kesejahteraan fizikal, fikiran dan rohani melalui pendidikan ilmu, amal dan akhlak yang mulia.

Keutuhan keluarga berupaya membentuk sebuah masyarakat penyayang, progresif dan prihatin dalam membina generasi pewaris kepimpinan negara pada masa hadapan.

7. Hubungan etnik dan penganut agama yang harmoni

Hubungan yang harmoni antara agama, kaum dan etnik yang hidup bersatu padu, saling menghormati dan melindungi serta berinteraksi akan mempercepatkan usaha dalam mencapai sebuah negara majmuk yang aman dan sejahtera.

Kepelbagaian kaum, agama, bahasa dan budaya adalah satu keunikan rakyat Malaysia yang sepatutnya dihormati dan diiktiraf keberadaannya.

Keperluan asasi masyarakat akan dipenuhi apabila wujudnya ekonomi yang kukuh dan stabil melalui pertumbuhan dan pembangunan yang wajar melalui dasar-dasar yang proaktif dan berupaya mengenal pasti sumber baharu yang lestari dan berdaya saing.

Ekonomi negara yang mampan hanya akan lahir daripada usaha-usaha pembangunan ekonomi yang menyeluruh oleh rakyat yang aktif dan komitmen kerajaan untuk menjayakannya.

Dasar pengagihan kekayaan negara perlu diberi secara tepat, adil dan saksama, khususnya kepada golongan memerlukan bantuan peningkatan  taraf hidup  sehingga mampu membasmi kemiskinan dan mewujudkan sebuah masyarakat yang bebas dan sejahtera.

Kekayaan negara tidak boleh hanya berlegar dalam kalangan sekumpulan kecil masyarakat, agar tidak wujud jurang yang besar antara golongan kaya dan miskin.

Kesejahteraan rakyat dapat dinikmati melalui pembangunan ekonomi, fizikal dan sosial secara cekap dan lestari dengan menekankan keseimbangan sumber alam dan sumber baharu, di samping menangani kesan perubahan iklim global.

Pembangunan dan pemanfaatan sumber negara perlu dilaksanakan tanpa mengakibatkan kerosakan kepada alam sekitar, pencemaran atau pembaziran.

11. Kebajikan, kesihatan dan keselamatan rakyat terpelihara

Dasar kebajikan, kesihatan dan keselamatan negara yang berkesan seharusnya dapat dinikmati semua golongan rakyat tanpa mengira geografi, kaum dan latar belakang bagi menjamin persekitaran sosial yang sejahtera, sihat dan selamat.

Kebajikan rakyat pula terpelihara merangkumi keperluan asas kehidupan yang mencukupi, rumah kediaman, kemudahan kesihatan, pengangkutan dan pendidikan yang sebaiknya.

12. Menerajui usaha keamanan dan kesejahteraan sejagat

Negara menerajui usaha kedamaian di peringkat antarangsa secara berterusan dan memacu kesejahteraan negara dan dunia berteraskan prinsip keamanan, keadilan dan kemanusiaan.

Hubungan yang baik dan sikap saling menghormati antara negara-negara dunia perlu dibina dan dikukuhkan bagi mewujudkan suasana setiakawan, saling membantu demi kemakmuran bersama.

Usaha menjadikan Malaysia sebuah negara Rahmah seharusnya bersama direalisasikan dengan penghayatan nilai Islam yang murni dan universal.

Kemajuan dan kemakmuran yang ingin dicapai itu saling berkait. Ketika kita meraikan kepelbagaian bangsa dan agama dalam negara, syiar Islam berkembang pesat dan menjadi pemangkin kepada kemajuan yang diimpikan.

Tentunya sasaran Negara Rahmah dijadikan sebagai dasar pentadbiran Islam Model Malaysia berteraskan maqasid syariah iaitu yang bersifat inklusif, telus dan menyantuni, bertepatan dengan suasana, adat serta budaya bangsa Malaysia itu sendiri.

Apabila ciri Negara Rahmah yang dilaksanakan dalam segala aspek difahami, tentunya ia mampu memberi impak positif kepada negara dalam meningkatkan kesejahteraan sosial, kemakmuran dan perpaduan hidup masyarakat berbilang kaum dan agama.

Hakikatnya, Islam adalah yang membawa rahmah kepada seluruh manusia dan alam sangat meraikan kepelbagaian serta perbezaan sesama manusia. Islam juga turut mengangkat darjat manusia ke satu tahap yang mulia dengan menegakkan keadilan tanpa diskriminasi kaum atau kepercayaan.

Dengan kemuliaan akhlak dan persaudaraan insan, umat Islam mempunyai peranan penting untuk menyuburkan perpaduan seterusnya menjadi contoh kepada kaum-kaum lain di negara ini.

Toleransi dan nilai-nilai murni yang dikongsi bersama di negara ini boleh dijadikan asas bagi merealisasikan Negara Rahmah. Sikap tolak ansur, bekerjasama dan saling menghormati haruslah dipupuk dan dibudayakan, selaras dengan prinsip kesopanan dan kesusilaan dalam Rukun Negara.

Namun, cabarannya adalah untuk menterjemah dan merealisasikan usaha-usaha perpaduan dalam kehidupan seharian secara konsisten dan berterusan melalui inisiatif-inisiatif yang inovatif serta kontemporari.

Oleh yang demikian, peranan semua pihak terutamanya kerajaan untuk merangka polisi dan inisiatif yang bersesuaian, sektor swasta dan badan bukan kerajaan (NGO) pula mestilah diberi peranan sewajarnya berdasarkan sumber serta bidang kepakaran masing-masing.

Rakyat pula berperanan penting untuk melengkapkan diri sebagai masyarakat yang faham dan celik ilmu bagi merealisasikan sebuah negara yang diimpikan, Negara Rahmah.

Malaysia Negara Rahmah adalah impian kita semua, sebuah negara yang aman, makmur, maju, sejahtera dan memelihara kelestarian alam sekitarnya.

Di bawah naungannya, rakyat hidup bahagia, saling mengasihi, menghormati dan bekerjasama untuk membangunkan negara dalam kepelbagaian agama, bangsa, latar belakang dan budaya.

Inilah Negara Rahmah yang kita semua impikan, insya-Allah.

Atriza Umar & Basmin Maarof
Pegawai Jabatan Komunikasi dan Media
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Memilih bukan sekadar calon baharu

Perkembangan semasa politik hari ini boleh digambarkan seolah-olah seperti tidak sihat dan agak tenat.

Hal ini kerana percaturan demi percaturan yang diatur untuk kepentingan tertentu yang akhirnya menjerat rakyat yang tidak berdosa. Pergolakan politik sedikit demi sedikit telah mengheret rakyat ke kancah yang tidak sihat.

Dari sudut positif, situasi ini juga ini sangat bagus bagi rakyat untuk bangun dan menilai semula dengan menyuarakan hak rakyat dalam memilih wakil mereka.

Ada yang cuba menjernihkan semula parti dengan menampilkan calon yang lebih muda dan baharu, kononnya inilah aspirasi dan kehendak rakyat.

Tidak kurang ada juga pelbagai adegan siri pelacuran politik, ‘cium’ sana ‘jilat’ sini demi pertahankan kekuasaan, yang akhirnya disebut sebagai ijtihad politik.

Sementelah itu, kita dapat melihat rakyat yang dulunya tidak dipeduli suara dan haknya, kini dijulang bagai raja berapi-api. Janji dahulu masih kekal sebagai janji dan terus berikrar untuk ditepati.

Apa yang membimbangkan kita adalah bukan soal calon baharu, tidak juga soal lompat tidak lompat parti, yang membimbangkan rakyat adalah hala tuju dan masa depan parti yang bakal memerintah yang dipimpin oleh mereka yang rakus kuasa dan tamak haloba.

Meskipun ada usaha daripada beberapa parti politik yang cuba meletakkan calon baharu dengan wajah dan harapan yang baharu, itu semua tidak dapat memuktamadkan kebimbangan rakyat terhadap masa depan mereka.

Apa yang lebih penting ialah bagaimana sesebuah parti politik kelak yang bakal memimpin negara menjalankan tugas dan amanah dengan telus dan jujur. Berkhidmat tanpa penat dan berbakti tanpa henti untuk rakyat.

Meletakkan calon muda dan baharu sekalipun, sekiranya soal dalaman parti politik masih dibelenggu dengan soal ketirisan wang, pecah amanah, politik wang dan lain-lain, maka perkara tersebut masih tidak dapat menjamin masa depan yang lebih sejahtera dan cerah.

Selagi hala tuju parti politik masih tidak mahu berubah membawa aspirasi baharu, maka selagi itulah tiada jaminan nasib rakyat benar-benar akan terbela.

Sepanjang tempoh ketidaktentuan politik, slogan rakyat ditunggang habis-habisan. Semuanya demi rakyat. Hakikatnya, slogan hanya sekadar laungan politik. Selebihnya, untuk habuan dan kepentingan tertentu.

Teringat kata-kata Almarhum Dr. Siddiq Fadzil ketika dalam satu wacana ilmiah, beliau menyatakan bahawa dalam politik tidak penting pendapat-pendapat ini, yang penting ialah pendapatan. Soal rakyat adalah soal kedua. Yang penting bagi sebahagian politikus adalah kuasa dan takhta.

Oleh kerana itu, episod lompat-melompat, merampas kuasa melalui pintu belakang, adegan politik pelacuran adalah hidangan kerakusan oleh politikus kepada rakyat setelah mereka diberi kuasa dan kepercayaan. Untungnya adalah mereka yang berkuasa. Yang ruginya adalah rakyat bawahan.

Adegan dan babak kerakusan politikus ini akan memakan diri mereka sendiri kelak. Demokrasi akan memulangkan semula hak rakyat dalam menentukan masa depan yang lebih baik dan cerah. Ketika dan saat itu, rakyatlah penentu nasib turun naik seseorang pemimpin.

Maka sebelum episod kalah menang parti politik tertentu, bawalah insaf dan bermuhasabahlah dengan hala tuju sebenar parti politik masing-masing. Renungi lah kata-kata Fudhail Ibn Iyadh yang bermaksud:

“Tidak ada seorang lelaki yang gilakan kuasa kepimpinan melainkan dia akan terjebak dengan hasad dan kejahatan, suka mencari keaiban manusia dan dia benci untuk menyebut kebaikan orang lain.”

Juga marilah kita sama-sama merenungi sabda baginda Nabi SAW dalam sebuah hadis riwayat Imam Bukhari, Rasulullah SAW bersabda yang bermaksud :

“Sesungguhnya kalian akan bersungguh-sungguh menginginkan jawatan, sedangkan jawatan akan menjadi sesalan pada hari kiamat (jika tidak dijalankan dengan baik).”

Melalui hadis ini, baginda Nabi SAW memperingati kita bahawa jawatan dan kedudukan yang kita idam-idamkan ini boleh menjadi penyebab kita menyesal di hari akhirat kelak kerana tidak amanah dalam menjalankan peranan dan tanggungjawab sebagai seorang  pemimpin.

Sebagai seorang Muslim, memadailah dengan peringatan daripada baginda Nabi SAW yang tidak berkata selain daripada wahyu Allah SWT. Tunaikanlah amanah sebagai seorang pemimpin dengan sebaik-baiknya. Semoga Allah merahmati dan mengampuni kita semua.

Muhammad Faidhi Azis
Pegawai Masjid dan Guru Takmir JAIPs

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kukuhkan muafakat bina Malaysia baru

“Tentunya kemenangan yang berlaku ini kita raikan. Namun, kemenangan dan keadaan sekarang ini perlu dibina, diperkukuhkan,” jelas beliau ketika berucap dalam Amanat Presiden pertama pasca PRU14.

Menurutnya, situasi kini membuatkan kita perlu sentiasa peka, sentiasa berjaga-jaga kerana boleh jadi ada usaha untuk menggagalkan apa yang telah digapai ini.

“Kita hendaklah meletakkan diri kita pada satu kedudukan memikul amanah dan tanggungjawab untuk kita sama-sama memacu perubahan ini,” katanya.

Dalam perkembangan berkaitan, Dr Parid berkata negara telah berjaya membangunkan kebangkitan rakyat melalui PRU14 baru-baru ini.

“Maka seterusnya adalah memikul amanah rakyat setelah pilihan raya. Dan inilah mandat yang diberikan kepada Tun Dr Mahathir Mohamad bersama kepimpinan Pakatan Harapan.”

Sebagaimana Pakatan Harapan setuju meletakkan Mahathir sebagai Perdana Menteri untuk mengangkat agenda islah, dan itulah terjadi.

“Kita dapat lihat Tun Dr Mahathir Mohamad menggunakan pelbagai pendekatan bagi mewujudkan pembersihan untuk memulihkan negara ini dan kita seharusnya memberikan sokongan kepada beliau,” tegas Dr Parid.

Di samping itu, beliau turut mengingatkan agar para pemimpin tetap menepati kehendak rakyat yang inginkan perubahan.

Dalam waktu yang sama, kata Dr Parid lagi, IKRAM perlu dikuatkan dan memastikan aktiviti-aktiviti dakwahnya semakin meluas.

“Kita juga perlu meluaskan dakwah. Luaskan engagement dengan masyarakat umum, agar hingga akhirnya mereka semua menerima Islam, insya-Allah,” seru beliau lagi.

Sementara itu, Setiausaha Agung IKRAM, Haji Nahar Md Nor turut menyeru para kakitangan IKRAM supaya sentiasa bersedia untuk bekerja menggerakkan era baru negara pasca PRU14.

“Kita sudah memasuki era baru, semestinya cara bekerja kita juga akan berubah.”

Oleh itu, beliau turut menggesa supaya ahli-ahli IKRAM terus melakukan kerjasama dengan pelbagai pihak supaya agenda dakwah semakin rancak.


Jangan Salahkan Poster ‘Awek Shell’

Mohd Fadhli Othman dari Pertubuhan Ikram Malaysia berkata, namun isunya bukan penggunaan model wanita pada poster tersebut, tetapi yang lebih utama adalah cara rakyat Malaysia berfikir.

Katanya, apa yang berlaku sebenarnya adalah kesan daripada gejala anasir pornografi yang merujuk kepada apa sahaja dari tulisan, patung dan video yang boleh membangkitkan fikiran ke arah seks dan membangkitkan nafsu syahwat seseorang.

“Pornografi adalah satu ‘dadah’ yang sukar dilihat secara zahir pada diri penagih. Ia bertindak dalam cara fikir dan akan dizahirkan pada perlakuan.

“Kesan yang paling ketara ialah penagih pornografi ini akan cuba melunaskan nafsu seksnya pada sesuatu yang dia rasa puas dan suka,” katanya dalam satu kenyataan di Facebook ‘Mualim Mohd Fadhli’ pada Selasa.

Pada Isnin, keputusan Shell menarik balik semua papan poster berkenaan berkuat kuasa serta-merta susulan gambar-gambar menunjukkan beberapa lelaki bertindak tidak senonoh terhadap model wanita pada poster itu sehingga tular di media sosial.

Shell dalam satu kenyataan berkata, ia tidak akan membiarkan tindakan kurang sopan itu yang bertentangan dengan nilai teras syarikat dan budaya rakyat Malaysia.

Mohd Fadhli berkata, idea ketagihan pornografi kini bukan satu pilihan kerana berdasarkan realiti dan tinjauan ‘Goodbye Pornography’, kebanyakan belia mengenali pornografi secara tidak sengaja.

Tambah Mohd Fadhli, ia menyebabkan minda belia terbabit tidak bersedia dan terus ditarik masuk ke dalam zon ketagihan.

“Hari ini rakyat Malaysia tidak menyalahkan model Shell tersebut, tetapi mempersoalkan perlakuan dan tingkah segelintir masyarakat yang kurang sopan seolah-olah kemaruk seks,” katanya yang merupakan sekretariat ‘Mothers Against Pornogtaphy’ (MAP) di bawah Pertubuhan Ikram Malaysia.

Mengenai penarikan balik poster berkenaan, beliau berkata, ia sekali gus menyampaikan mesej agar iklan yang menggunakan model wanita memerlukan garis panduan daripada pihak berwajib.

“Tak salah iklan atau penggunaan model wanita, tetapi saya berpendapat bahawa lokasi poster model perlu diletakkan di tempat lebih terbuka yang boleh dilihat semua orang seperti di pintu masuk premis, bukan terselindung di sebalik objek lain.

“Jika boleh, elakkan membuat ukuran dan potongan yang hampir sama dengan orang sebenar. Sedangkan kasut pun boleh buat orang terangsang, apatah lagi patung,” katanya.

Bagaimana kata Mohd Fadhli, kesedaran terhadap pemikiran masyarakat daripada terpengaruh dengan pornografi masih menjadi keutamaan yang teratas.

“Jangan salahkan poster ‘gadis Shell’. Salahkan pemikiran mereka yang bertindak kurang sopan dan kita semua wajar mendidik mereka yang terpengaruh dengan pornografi,” katanya sambil menambah MAP menggerakkan kempen kesedaran mengenai keburukan pornografi di sekolah, institusi pengajian tinggi dan dalam kalangan masyarakat.

Sumber: mStar Online | Link: http://bit.ly/2sL8woX

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Keputusan SPM 2021 Diumumkan 16 Jun 2022

SERI KEMBANGAN – Keputusan Sijil Pelajaran Malaysia (SPM) bagi calon 2021 akan diumumkan pada Khamis, 16 Jun ini.

“Terdapat tiga kaedah untuk mendapatkan keputusan tersebut,” kata Menteri Kanan Pendidikan Datuk Dr Radzi Jidin.

Beliau berkata, calon-calon sekolah boleh mendapatkan keputusan dengan hadir di sekolah masing-masing.

“Kedua, secara dalam talian melalui pautan yang akan diberikan dan ketiga, melalui khidmat pesanan ringkas (SMS).”

Menurutnya, apa yang paling penting untuk anak-anak, perjalanan masih jauh, banyak peluang dan ruang di hadapan sana.

“Apa saja keputusan SPM nanti terimalah dengan hati yang terbuka, terus bergerak ke hadapan dan lakukan yang terbaik,” katanya dalam hantaran video di media sosialnya,hari ini.

Terdahulu, seramai 407,097 calon menduduki peperiksaan SPM yang diadakan pada Mac lalu.

Peperiksaan Tingkatan 5 berkenaan ditangguhkan pada Mac tahun ini berbanding kebiasaan yang diadakan pada akhir tahun persekolahan ekoran negara dilanda pandemik Covid-19.


Salah laku seksual: Apa peranan kita?

Kes seorang kanak-kanak 13 tahun yang didapati melakukan sumbang mahram dengan kakak kandung yang berumur 17 tahun sehingga melahirkan anak, benar-benar menggoncang hati dan perasaan masyarakat.

Kes ini sangat mendukacitakan dan perlu dipandang serius oleh semua pihak. Kejadian sumbang mahram yang berlaku, apatah lagi melibatkan kanak-kanak yang secara fisiologinya masih belum mampu berfikir secara matang, boleh meruntuhkan institusi kekeluargaan dalam masyarakat hari ini.

IKRAM mengikut rapat berita yang dilaporkan dan memandang serius isu berkaitan jenayah seksual ini. Banyak faktor yang dikenal pasti menyumbang kepada meningkatnya kes jenayah seksual dalam kalangan kanak-kanak dan remaja hari ini.

Semua pihak perlu memainkan peranan dan saling bekerjasama dalam mencari solusi terbaik bagi mengelakkan kes seperti ini berulang.

1. Pihak kerajaan terutamanya Kementerian Pendidikan, perlu mengkaji semula dan meneliti kepentingan serta pelaksanaan silibus pendidikan seksual dalam pembelajaran anak-anak di peringkat sekolah rendah mahupun menengah supaya dapat dilaksanakan dengan segera.

2. Ibu bapa harus memantau aktiviti anak-anak semasa berada di rumah mahupun di luar rumah dan perlu sentiasa peka dengan sebarang perubahan yang berlaku dalam keluarga, di samping mewujudkan satu sistem yang berkesan untuk mengawal penggunaan internet anak-anak terutamanya kanak-kanak bawah umur daripada terdedah dengan bahan pornografi.

3. Pihak kerajaan dan badan bukan kerajaan harus menggiatkankan usahasama dalam memberi pendidikan kepada masyarakat tentang bahaya ancaman pornografi dan sosial media terhadap anak-anak.

4. Semua pihak serta NGO-NGO yang terbabit juga perlulah bersama-sama bergandingan mempergiat dan menyebar luaskan kesedaran keselamatan diri kepada sekolah-sekolah dan masyarakat.

5. Menyebarluaskan maklumat dan sistem yang boleh memperkukuhkan semula institusi keluarga dengan mengukuhkan peranan lelaki sebagai pelindung wanita, kanak-kanak dan keluarga.

Ayuh kita berganding bahu bersama membendung gejala ini daripada terus marak. Anak-anak merupakan tunjang harapan negara pada masa depan. Kelestarian institusi kekeluargaan amat penting dalam memastikan negara mencapai sebuah negara rahmah yang murni dan harmoni.

Ustazah Sallawahiu Mohd SallehKetua WanitaPertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


PRU15: Bersihkan Kempen Daripada Sentimen Perkauman

Tidak sampai sebulan selepas rakyat Malaysia meraikan Sambutan Bulan Kebangsaan, Malaysia dikejutkan pula dengan pembubaran parlimen pada 10 Oktober 2022 yang lepas.

Rakyat akan keluar untuk mengundi pada 19 November nanti bagi memilih barisan pemimpin negara yang baharu. Ia satu tanggungjawab dan kewajipan yang besar untuk melaksanakannya dan bukannya pilihan bagi seseorang yang bergelar rakyat Malaysia yang layak mengundi.

Sesungguhnya Malaysia adalah tanah air yang mana semua rakyat berusaha untuk memajukannya dan sesekali tidak sanggup negara ini diruntuhkan oleh sesiapa atau mana-mana pihak sekalipun.

Namun, bibit-bibit kejatuhan negara yang dicintai ini telah mula dirasai oleh semua pihak di dalam dan luar negara.

Ini bukan kerana Malaysia ketandusan sumber alam atau kemelesetan kepakaran sumber manusianya, tetapi kerana keruntuhan akhlak pemimpinnya yang rakus dengan kuasa dan kecintaan material sehingga sanggup merompak harta rakyatnya sendiri.

Negara kini menghadapi pelbagai krisis seperti kejatuhan ekonomi, permasalahan politik dan kepercayaan rakyat terhadap pemimpin dan paling meruncing adalah berleluasanya amalan rasuah yang telah menjadi barah di setiap peringkat sistem pentadbiran negara.

Apakah peranan kita sekiranya kita cintakan negara ini? Wajarkah kita berdiam diri atau berusaha sedaya upaya untuk memulihkan keadaan yang melanda negara?

Ia menjadi tanggungjawab semua untuk memastikan pemimpin yang dipilih mempunyai ciri-ciri kepimpinan yang dapat merubah corak pentadbiran negara kepada yang lebih baik dan membangunkannya agar dipandang mulia semula di mata dunia.

Hari mengundi Pilihanraya Umum ke-15 (PRU15) ini merupakan hari penentuan kepada masa depan Malaysia yang gemilang yang semua rakyat idamkan. Siapakah yang mempunyai kuasa menentukannya sekiranya bukan kita yang mengundinya?

Kuasa pemimpin masa depan adalah kuasa yang kita berikan pada mereka. Peranan kita sebagai rakyat yang cintakan negara ini adalah memilih mereka yang mempunyai ketiga-tiga ciri asas pemimpin iaitu berkemampuan, amanah dan jujur.

Janganlah kita perjudikan negara dan masa depan generasi kita akan datang tanpa membuka mata kita kepada realiti yang berlaku di sekeliling kita.

Adakala taasub dan ketaatan kita kepada seseorang pemimpin itu menutup mata kita akan kebenaran sebenarnya. Maka, jadilah rakyat yang bijak dalam memilih pemimpin yang terbaik demi negara tercinta.

Malaysia merupakan sebuah negara majmuk dengan kewujudan pelbagai kelompok kaum, agama dan budaya yang berbeza sejak hampir seratus tahun.

Kemasukan warga asing telah menyebabkan komposisi masyarakat semakin berbilang bangsa. Kepelbagaian ini sebenarnya adalah aset penting bagi negara dan seringkali menjadikan masyarakat luar mencemburuinya.

Namun, kepelbagaian ini juga terkadang sering disalahgunakan oleh calon pilihan raya bagi meraih populariti dan sokongan rakyat. Sentimen perkauman dan agama telah menjadi lumrah setiap kali pilihan raya umum sebelum ini dan kini telah pun banyak dilaungkan kembali.

Dengan pelbagai isu dan krisis yang melanda negara, rakyat sepatutnya memikirkan bagaimana memulihkan negara dan hendaklah berfikir dengan lebih terbuka akan segala sentimen perkauman dan agama yang dibawa.

Rakyat perlu sedar serta tidak hanya terikut-ikut dan mudah dikelirukan sehingga tersasar jauh daripada isu sebenar.

Sebenarnya tindakan sesetengah pihak yang mempermainkan sentimen perkauman dan agama dilihat tidak relevan lagi. Pemain-pemain politik perlu berubah dan jujur.

Rakyat sudah matang, pemikiran mereka telah berubah. Ramai lebih gembira jika negara mencapai perpaduan dan keharmonian yang boleh menjamin kehidupan mereka yang lebih selesa.

Anehnya, sentimen perkauman ini hanya dilaungkan ketika pilihan raya dan ia terbenam sesudah itu. Tetapi sentimen perpaduan masyarakat disemarakkan bagi menarik perhatian rakyat kepada agenda mereka.

Rakyat kini sudah matang dan tidak akan terpedaya dengan permainan politik yang tidak bertanggungjawab ini.

Perlu diingatkan kepada ahli politik bahawa kempen yang berunsurkan perkauman adalah merupakan kesalahan di bawah Seksyen 4A Akta Kesalahan Pilihan Raya 1954, manakala berkempen dengan menyentuh sensitiviti agama adalah pengaruh tidak wajar dan kesalahan di bawah Seksyen 9 dalam Akta yang sama.

Undi18 akan dilaksanakan pada PRU15 nanti dan kita tidak mahu anak muda diheret kepada kaedah politik yang tidak sihat ini.

Sudah sampai masa untuk ketepikan isu perkauman, sebaliknya berfikir bagaimana hendak membina negara dan memajukan kehidupan yang harmoni dalam pelbagai perbezaan.

Ahli-ahli dan parti politik diharap tidak menggunakan isu-isu perkauman serta agama untuk mencapai kepentingan peribadi dan parti.

Transformasi politik ini perlulah mencapai kematangan dalam politik yang membahaskan secara terbuka tentang dasar dan idea untuk memajukan masyarakat dan bukannya politik perkauman.

Diharapkan PRU15 ini dapat membuahkan satu perubahan landskap politik tanah air yang lebih matang oleh semua ahli politik dan juga pengundi. Perubahan ini seterusnya memungkinkan pemulihan negara yang lebih holistik dan berkesan bagi kesejahteraan rakyat dan negara.

Walau kita berbeza, namun kita tetap teguh bersama bagi menjamin kemakmuran dan keharmonian negara yang kita cintai ini.

Dr Sabariah Baharun
Ketua Kluster Perpaduan
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Ziarah Kasih IKRAM santuni pesakit kanser kanak-kanak

Diberikan pendedahan tentang keadaan mereka yang menjalani rawatan di Wad 4D Pediatrik Onkologi & Hematologi, ziarah ini turut mendapat kerjasama daripada pihak PPUKM dan Wanita IKRAM Bandar Tun Razak.

Dalam ziarah tersebut, Naib Ketua Wanita IKRAM, Ustazah Maznah Daud telah memberikan sedikit ucapan, tazkirah serta kata-kata motivasi bagi memberi sokongan moral dan kekuatan kepada ibu bapa dan jururawat yang hadir untuk mereka sentiasa berlapang dada dengan ujian yang diberikan.

Hadir sama dalam ziarah ini adalah Pengurus PAKSI IKRAM, Puan Faridah Maludin, wakil Wanita IKRAM Bandar Tun Razak dan beberapa wakil i-Bantu.

Dalam majlis yang sama Jawatankuasa Khidmat Masyarakat IKRAM turut menyampaikan sumbangan kepada CAKNe-PPUKM sebanyak RM1,000 bagi membantu aktiviti sokongan pesakit kanser kanak-kanak serta ahli keluarga mereka. Sumbangan disampaikan oleh Ustazah Maznah.

Program ziarah kasih turut melawat kanak-kanak pesakit kanser dengan memberi sumbangan wang serta hadiah bagi meringankan beban pesakit dan ibu bapa seterusnya memberikan keceriaan dan kegembiraan kepada anak-anak istimewa ini.

Pengerusi CAKNe PPUKM, Nor Hashimah Sulaiman yang juga ibu kepada seorang pejuang kanser berkata, beliau amat berbesar hati dengan usaha yang dijalankan IKRAM dalam membantu ibu bapa yang mempunyai anak penghidap kanser.

“CAKNe berperanan menjadi sebagai sebuah persatuan kumpulan sokongan yang memberi bantuan kepada ibu bapa yang mempunyai anak penghidap kanser di PPUKM.

“Kami di sini dengan bantuan jururawat di wad kanak-kanak cuba memberi kelegaan dengan sumbangan serta sokongan moral dan cuba mengusahakan pemberian bantuan lain untuk meringankan beban mereka,” katanya.

Penasihat CAKNe, Mohd Shah Awaluddin berkata antara usaha terkini yang sedang dijalankan CAKNe adalah proses mengusahakan projek menterjemah dan menerbit bahan-bahan bacaan kanak-kanak mengenai kanser bagi memberi pendidikan kepada ibu bapa.

“Kami sedang dalam proses menterjemah buku-buku kanak-kanak bahasa Inggeris kepada bahasa Melayu yang akan diubah suai mengikut budaya tempatan dan disarankan untuk kita juga keluarkan buku mengenai pengalaman ibu bapa merawat anak-anak pesakit di PPUKM sebagai rujukan masyarakat mengenai kanser,” jelasnya.

Beliau yang juga bapa kepada pejuang sakit kanser kanak-kanak berkata, CAKNe adalah sebuah kumpulan sokongan (support group) untuk pesakit kanser kanak-kanak yang mendapat rawatan di PPUKM serta ahli keluarga mereka.

“Ia ditubuhkan pada penghujung tahun 2008 oleh beberapa orang ibu bapa yang anak mereka mengidap kanser. Ia merupakan satu usaha khidmat masyarakat IKRAM kepada kelompok masyarakat yang memerlukan.

“CAKNe juga menyediakan starter kit iaitu keperluan asas untuk kegunaan ibu bapa yang tinggal menjaga anak di hospital dan kami mengharap sumbangan berterusan daripada semua pihak untuk untuk meneruskan kelangsungan projek starter kit ini. Saya juga berharap IKRAM Bandar Tun Razak meningkatkan sokongan kepada ibu bapa pesakit PPUKM,” ujarnya.


Aidiladha: Hukum, Syarat, Sunat Dan Hikmah Ibadah Korban

Korban ialah menyembelih binatang ternakan berkaki empat (al-An’am) pada Hari Raya Aidiladha atau hari-hari tasyrik (11, 12 dan 13 Zulhijjah) dengan tujuan beribadat kepada Allah.

Hukum ibadah korban adalah sunat muakkad bagi yang mampu dan wajib bagi yang bernazar. Ibadah korban bermula selepas naik matahari sekadar cukup untuk solat sunat dua rakaat Aidiladha dan khutbah pada 10 Zulhijjah dan berakhir ketika terbenam matahari 13 Zulhijjah.

Ibadah korban dilaksanakan sempena mengingati peristiwa Nabi Ibrahim a.s. yang ingin menyembelih anaknya, Nabi Ismail a.s. kerana melaksanakan perintah Allah SWT.

Walau bagaimanapun, peristiwa tersebut sekadar ujian Allah SWT kepada mereka berdua. Mereka telah berjaya dalam ujian tersebut di mana Nabi Ibrahim a.s. sanggup menyembelih anak sendiri dan Nabi Ismail a.s. pula patuh dengan perintah ayahnya untuk disembelih.

Peristiwa ini menunjukkan kepatuhan mereka kepada perintah Allah SWT lebih daripada yang lain walaupun ia melibatkan nyawa dan kasih sayang ayah dan anak. Lalu Allah telah menggantikan tempat Nabi Ismail a.s. dengan seekor kambing (kibas).

Ibadah korban juga dilakukan sebagai cara untuk mendekatkan diri kepada Allah SWT.

2. Sembelihan dilakukan dalam waktunya iaitu matahari naik kadar sepenggalah pada 10 Zulhijjah hingga terbenam matahari 13 Zulhijjah.

4. Tidak terdapat kecacatan pada binatang korban tersebut yang boleh mengurangkan dagingnya.

5. Binatang ternakan yang halal dimakan.

6. Binatang yang hendak disembelih sudah cukup umur.

7. Binatang yang sudah cukup umur untuk dijadikan korban adalah seperti berikut:

1. Biri-biri                      1 tahun atau lebih

2. Lembu / kerbau       2 tahun atau lebih

3. Unta                            5 tahun atau lebih

1. 1/3 disedekahkan kepada fakir miskin

2. 1/3 dimasak untuk jamuan ramai

Lebih afdal sekiranya orang yang berkorban itu memakan sedikit daripada daging korbannya. Haram diberikan daging korban kepada orang kafir (menurut mazhab Syafii), sama ada dalam keadaan mentah ataupun masak. Harus disedekahkan kepada orang kaya. Korban nazar haram dimakan dagingnya oleh orang yang bernazar.

(Baca huraian berkaitan hukum agihan daging korban kepada bukan Muslim menurut mazhab Syafii dan lain-lain)

4. Memilih binatang yang gemuk dan sihat.

5. Binatang hendaklah dibaringkan di atas rusuk kiri dan menghadap kiblat.

6. Orang yang  berkorban makan sebahagian daging korban.

7. Menggunakan alat sembelihan yang tajam.

1. Melatih diri sanggup berkorban pada perkara kebaikan.

2. Membuang sifat kedekut, bakhil dan tamak.

3.Tanda kesyukuran atas nikmat pemberian Allah.

5. Mengingati pengorbanan Nabi Ibrahim a.s dan Nabi Ismail a.s. Ia boleh memupuk semangat pengorbanan terhadap diri dan masyarakat.

6. Menggembirakan fakir miskin dengan menikmati juadah daging korban.

6. Merapatkan silaturahim dalam kalangan umat Islam.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Omicron: Kekal fokus perangi pandemik – WHO

GENEVA – Pertubuhan Kesihatan Sedunia (WHO) mengeluarkan saranan agar negara dunia kekal fokus dalam usaha memerangi pandemik COVID-19.

“Penularan varian Omicron tidak boleh dianggap sebagai penamat fasa akut bagi virus tersebut,” kata Ketua Pengarahnya, Dr Tedros Adhanom Ghebreyesus.

Amaran ini dikeluarkan Dr Tedros pada mesyuarat lembaga eksekutif WHO.

“Dunia perlu sentiasa bersedia dengan kemunculan varian baharu.”

Beliau menegaskan bahawa varian Omicron yang tidak menyebabkan simptom serius memberikan tanggapan bahawa pandemik COVID-19 sudah berlalu.

“Kadar vaksinasi populasi dunia perlu ditingkatkan ketika pandemik kini memasuki tahun ketiga,” tegas beliau mengulangi pendiriannya.

Dalam pada itu, negara-negara dunia juga perlu memaksimumkan langkah pencegahan dan keselamatan, termasuk ujian serta proses inokulasi.

Di Malaysia, Kementerian Kesihatan melaporkan sebanyak 3,214 kes positif dan 10 kematian baharu akibat Covid-19 pada Isnin.

Daripada jumlah tersebut, satu kes adalah kematian di luar hospital atau brought-in-dead (BID).

“Ia menjadikan jumlah keseluruhan kematian disebabkan pandemik itu kini sebanyak 31,902 orang daripada lebih 2.8 juta kes positif Covid-19 yang dikesan di negara ini,” menurut data KKM di portal CovidNow.

Dalam pada itu, terdapat 45,208 kes aktif Covid-19 di seluruh negara dan daripada jumlah itu, seramai 37,772 individu dikuarantin di rumah manakala 4,528 orang pula ditempatkan di Pusat Kuarantin dan Rawatan Covid-19 (PKRC).

Data KKM itu turut menunjukkan bahawa sebanyak 2,762 kes dirawat di hospital dan 146 pesakit ditempatkan di unit rawatan rapi (ICU).

Kes ICU pula membabitkan 81 pesakit memerlukan bantuan pernafasan dan 62 lagi memerlukan mesin ventilator.


Pesta COVID-19?

Aku teruskan membaca surat khabar walaupun ayat-ayat yang ku baca diproses dalam otakku makin menyucuk-nyucuk hati bagai sembilu.

Dasar manusia angkuh! Getusku dalam hati.

“Man dies after attending ‘Covid party’ and calling virus ‘hoax’, lapor sebuah akhbar.

Aku tak dapat menahan rasa sakit hati dalam diri. Ada juga manusia yang nak cuba betul ke COVID-19 ni senang merebak. Huh, tak kelakar. Ada juga manusia zaman serba maju ini merasakan informasi-informasi COVID-19 yang disahkan oleh kajian sains perubatan ini palsu!

“Mereka berkumpul beramai-ramai untuk melihat sama ada COVID-19 ini betul dan adakah kesan jangkitannya begitu cepat seperti yang dimaklumkan,” lapor akhabar itu lagi.

Gila! Memang gila. Orang gila seperti ini ada disebutkan pun dalam al-Quran:

“Dan mereka berkata: Kami tidak sekali-kali akan disentuh oleh api neraka kecuali beberapa hari yang tertentu. Katakanlah (wahai Muhammad): Adakah kamu sudah mendapat janji daripada Allah supaya (dengan itu) Allah tidak akan menyalahi janji-Nya, atau hanya kamu mengatakan atas nama Allah sesuatu yang tidak kamu mengetahuinya?” (Al-Baqarah: 80)

Nah, sekarang kau rasakan. Nak cuba sangatkan? Samalah seperti Firaun yang mencabar Allah akhirnya tenggelam di Laut Merah, manakala mereka yang ingin mencuba COVID-19 ini betul atau palsu, maka akhirnya telah ditewaskan oleh wabak ini dengan izin Allah dan menemui ajalnya.

“Saya rasa saya telah membuat kesilapan. Saya rasa ianya (COVID-19) palsu, ternyata ia bukan palsu. Ia benar,” kata salah seorang peserta pesta ini.

Sebagaimana Firaun ,kebenaran itu telah terlambat! Maka beringatlah wahai manusia sebagai mana Allah memperingatkan:

“Dan mereka (yang meminta disegerakan azab) itu akan bertanya kepadamu (wahai Muhammad): Adakah kedatangan azab yang dijanjikan itu benar? Jawablah: Ya, demi Tuhanku! Sesungguhnya ia adalah benar! Dan kamu tidak sekali-kali berkuasa menahan kedatangannya.” (Yunus: 53)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tiga kluster baharu COVID-19 dikesan, kes terus meningkat

“Kluster Buang Sayang dikesan di Sipitang, Sabah dengan kes indeks (kes ke-10,265) mempunyai sejarah perjalanan ke Sipitang dari 7 hingga 20 September lalu.”

Menurutnya, pesakit mula mengalami gejala demam, selesema dan sakit tekak pada 19 September dan kemudiannya dimasukkan ke sebuah pusat perubatan. Saringan COVID-19 didapati positif pada 20 September dan kes telah dipindahkan ke Hospital Queen Elizabeth, Sabah.

“Justeru, pengesanan kes secara aktif (Active Case Detection) dan saringan kontak rapat telah dijalankan di mana seramai 10 individu telah disaring sehingga hari ini dengan empat kes dikesan positif, manakala enam individu masih menunggu keputusan.”

Tegasnya, langkah pencegahan dan kawalan penularan jangkitan seperti proses nyah kuman dan pembersihan sedang dijalankan di semua lokasi yang telah dikenal pasti bagi ketiga-tiga kluster baharu ini.

Sehubungan itu, KKM telah menambah bilangan kakitangan di Lapangan Terbang Antarabangsa Kuala Lumpur (KLIA) dan KLIA2 bagi menguruskan proses saringan pengembara yang pulang dari Sabah.

Ini berikutan sejumlah besar yang baru pulang dari Sabah untuk mengundi pada Pilihan Raya Negeri (PRN) Sabah semalam, tiba di KLIA dan KLIA2 terpaksa menunggu lebih tiga jam bagi menjalani saringan COVID-19.

Kesesakan tersebut berlaku selepas KKM mewajibkan semua yang dari Sabah menjalani saringan COVID-19 bermula hari ini.

Dalam pada itu, Statistik Johns Hopkins University menunjukkan angka kematian global meningkat lebih 5,000 kes dalam tempoh 24 jam. Jumlah kumulatif kematian global akibat COVID-19 kini lebih 995,000 kes.

Jumlah kumulatif kes positif global COVID-19 kini lepasi 32.94 juta kes. Ini berikutan lebih 270,000 jangkitan baharu direkodkan dalam tempoh 24 jam.


“Weh, doktor beritahu aku ada Bipolar”

Yang tadinya mengantuk dek kelas pagi, terus segar-bugar. Rakan-rakan yang lain tidak memberi respons. Agaknya tergamam juga dengan kata-katanya. Suasana kelas menjadi sedikit kekok.

Orang kata, kita tidak pernah tahu sehinggalah kita sendiri merasa. Ayat ini tepat kena pada saya tatkala seorang rakan saya disahkan menghidap Bipolar Disorder. Kalau sebelum ini saya hanya baca di timeline Twitter beberapa thread pesakit yang juga menghidap Bipolar, kini saya sedang berhadapan dengan pesakit di depan mata.

Sejurus saja dia berkata begitu, terus otak saya mengimbas kembali hari-hari kami sepanjang di dalam kelas, di bangunan kediaman, di kedai makan dan banyak lagi perkara yang pernah dilakukan bersama.

Tampak seperti biasa, seperti hari-hari yang normal, langsung saya tidak pernah terfikir pun bahawa dia berada dalam dunia yang menghimpit jiwanya.

Kadang, topik ini menjadi topik perbualan saya dan rakan-rakan. Dengan adanya rakan yang sedang bergelut dengan sakitnya itu, saya belajar untuk empati dan belajar untuk mengambil tahu.

Saya belajar untuk menjadi pendengar yang baik walaupun tidaklah sebaik yang boleh diberikan. Saya juga belajar untuk bercakap atau memberi nasihat yang wajar untuk diperkatakan.

Baru saja membaca kisah pertama dalam ‘Aku Dijangkiti Kehidupan’, terasa sedang membaca sebuah diari. Setiap bait kata itu penuh pengharapan, mengharapkan pembaca yang membaca kisah mereka ini mulai sedar dan tahu akan goncangan emosi mereka.

Sepertimana sakit fizikal yang lain, yang zahir sakitnya dan perlu diubati, begitu juga dengan sakit-sakit yang selalu saja disalahkan iman mereka. Betapa zalimnya kita untuk menghakimi mereka seperti itu. Mereka juga sakit yang perlu dibantu dan diubati.

Selepas membaca kisah-kisah pejuang yang menulis dengan penuh pengharapan pada setiap bait kata yang tertulis dalam buku ini, saya juga cuba belajar tentang suatu perkara iaitu bersangka baik. Kita langsung tidak ada hak untuk menghakimi manusia.

Segala yang terjadi pada masa silam sesiapa pun atau yang sedang terjadi kini, sudah pun terjadi. Kini, kita sebagai seorang anak, adik, kakak, abang, kawan yang ada di sisi pesakit ini setidaknya bersama mereka sebagai seorang manusia, bukanlah sebagai seorang malaikat atau Tuhan.

Mujur saja teman saya itu punya teman di sekelilingnya. Seringkali rakan sebiliknya mesej bertanya keadaannya di dalam kelas. Kalau-kalau mood dia tidak baik di dalam kelas, bolehlah rakan sebiliknya itu menyediakan bubur, memberi air minuman atau coklat kepadanya.

Ada masa kita memerlukan tempat untuk melepaskan perasaan, ada masa orang lain pula yang memerlukan kita untuk menceritakan kisah mereka. Kalau pun kita tidak mahu cakna dan membantu, setidaknya janganlah kita bersangka buruk. Jadilah manusia yang baik-baik saja, bersangka buruk tidak, bercakap buruk jangan.

Pada akhirnya, kita ini semua manusia yang Tuhan ciptakan dengan emosi dan perasaan. Cuma takungan emosi dan perasaan setiap daripada kita ini tidak sama. Setiap daripada kita sedang berjuang, berjuang untuk hidup. Maka, carilah penghidupan yang menghidupkan jiwa.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…